Real Madrid ‘masih bercuti’

REAL Madrid ‘masih bercuti’ dalam kekalahan mengejut 1-0 mereka kepada Getafe semasa perlawanan La Liga Sepanyol semalam.

Kekalahan mengejut Madrid adalah yang pertama dalam tempoh tiga bulan dan memberi harapan baharu kepada kumpulan pengejar dalam liga Sepanyol, selepas kesilapan awal Eder Militao membolehkan Enes Unal menjaringkan gol kemenangan di Coliseum Alfonso Perez.

“Kami bercuti untuk satu hari tambahan,” kata Ancelotti selepas itu.

“Pasukan itu bukan pasukan yang sama yang bermain sebelum Krismas, kurang komitmen, kurang tumpuan.

“Kami tidak layak kalah tetapi kami berakhir dengan kekalahan yang boleh menjadi kejutan untuk menyedarkan kami.”

Madrid telah menguasai perebutan kejuaraan Sepanyol selepas prestasi cemerlang termasuk 10 kemenangan berturut-turut dan 15 perlawanan tanpa kekalahan, kekalahan terakhir mereka di Espanyol pada 4 Oktober.

Tetapi skuad Ancelotti mengalami masalah dalam perlawanan pertama mereka pada tahun 2022 dan, selain daripada tempoh yang singkat pada separuh masa pertama, bergelut untuk mengancam gawang Getafe.

Eden Hazard masuk pada separuh masa tetapi sekali lagi gagal menyemarakkan pasukannya manakala Karim Benzema mendiamkan diri di hadapan.

Madrid pastinya merindui ketiadaan Vinicius Junior, yang tidak hadir selepas disahkan positif Covid-19.

“Untuk mengatakan kami masih bercuti bukanlah satu kritikan, ia adalah perkara yang sama yang saya katakan kepada pemain.

“Kami bertanggungjawab, kerana jurulatih mungkin masih bercuti juga. Kami masih teratas, jadi kami melihat kehadapan,” kata Ancelotti.

Getafe tewas lapan perlawanan berturut-turut mereka pada awal musim tetapi bangkit selepas peningkatan prestasi di bawah Quique Sanchez Flores, kini telah mengharungi lima perlawanan tanpa kalah, termasuk kemenangan berturut-turut ke atas Cadiz dan Osasuna. – AFP

See author's posts


Kuntuman Rose Forever nan menawan

Bunga ros memang sinonim dengan cinta dan kasih sayang serta  peristiwa-peristiwa indah dalam hidup.  Justeru, hadiah alam yang menarik ini sentiasa menjadi pilihan untuk menyampaikan kasih sayang dan ingatan, dari satu hati ke satu hati yang lain.

Setiap warna dan jumlah kuntuman indah ini mempunyai cerita di sebaliknya.  Tiga kuntum ros merah yang  dihantar kepada pasangan sebenarnya  menyampaikan ungkapan ‘Aku Cinta Padamu’, sembilan kuntum untuk menyampaikan ‘cinta hingga hujung nyawa’, ros kuning untuk persahabatan, ros biru bagi menyampaikan bahawa hubungan itu sukar diteruskan dan sebagainya.

Kalau pun bukan untuk menyampaikan mesej-mesej ini, ramai yang suka menanam bunga ini kerana keterujaan ‘menghidupkan’ bunga ini  jauh lebih tinggi daripada bunga-bunga lain. Ini kerana ros adalah spesies yang perlukan perhatian dan jagaan sepenuhnya sebelum ia menghadiahkan kuntuman-kuntuman indah kepada penanamnya.

Bagi pengusaha kebun bunga, Ang Hui Yann, 47, , hidup beliau lebih indah kerana sentiasa dikelilingi kuntuman-kuntuman indah ini di kebunnya di Jalan Semaba, Kuching.  Di antara bunga-bungaan yang menghiasi kebunnya, bunga ros dan Azalea mendapat tempat lebih besar di hatinya kerana ini sumber pendapatannya.

Ang telah mula menanam bunga sejak 1990 dengan mewarisi bakat berkebun itu daripada ibunya yang telah menceburi bidang ini sejak tahun 80-an. Melihat sambutan daripada orang ramai yang kerap bertandang ke kebun bunga ibunya untuk membeli bunga-bungaan, memberi ilham kepada Ang untuk menjadikan bidang ini kerjayanya.

Bagaimanapun Ang lebih terkehadapan daripada ibunya apabila beliau berani mengambil risiko menjual bunga-bunga import dari benih kacukan seperti spesies Rose Forever dan Azalea dari Tanah Tinggi Cameron di Semenanjung Malaysia.

Walaupun harga sepasu bunga ini mencecah RM45, sambutannya sentiasa baik dari kalangan para pencinta bunga-bungaan tempatan.

Namun untuk membawa bunga ini ke Sarawak bukanlah mudah kerana ia harus melalui proses yang panjang dan risiko yang tinggi.

Menurut Ang, dari 100 pasu ros yang beliau tempah baru-baru ini, lebih 30 pokok tidak dapat dijual kerana rosak semasa penghantaran.

“Masalah ini berlaku kalau penghantaran lambat sampai, biasanya disebabkan forwarder lambat ambil kiriman atau kadang-kadang mereka tak mahu kirim sebab kuantiti tak cukup, mereka tunggu hingga cukup dulu baru meneruskan kiriman,” kata Ang.

Untuk membawa bunga ros ini ke Sarawak, Ang juga perlu membawa harga yang tinggi untuk sijil Fitosanitasi, permit serta caj kargo bagi setiap penghantaran.  Selain itu, beliau juga terpaksa menunggu lama untuk mendapatkan bekalan kerana terpaksa menunggu giliran bersama para pengimport bunga yang lain dari seluruh Malaysia.

Mengakui jagaan bunga ros ini agak remeh, Ang berkata ramai penanam yang ‘tewas’ kerana tidak mematuhi kehendak jagaan yang sewajarnya.

“Ada yang memberitahu saya bunga mereka mati selepas tiga hari dibeli tetapi ada juga yang sudah menanamnya lebih tujuh tahun.  Semuanya terpulang kepada jagaan,” kata beliau.

Menurut Ang, bunga ini perlukan baja air dan baja bijian, selain memerlukan tempat yang mempunyai cahaya matahari tetapi bukan terlalu terik. Malah besar kecil atau banyak mana kuntuman yang muncul, juga bergantung kepada jagaan.

“Baja air perlu diberi setiap hari, manakala baja bijian pula seminggu sekali. Kalau malas membaja dan menyiram, dalam tiga hari boleh mati. Kalau beri air tak beri baja, mungkin boleh tahan sehingga sebulan dua.  Kalau tempat tak ada cahaya matahari, memang cepat mati. Pendek kata, bunga pun sama seperti manusia, perlu banyak suplemen” kata beliau.

Selain bunga import, Ang juga menjual pelbagai spesies bunga lain, sama ada di kebunnya sendiri atau setiap hujung minggu di Medan Niaga Satok.

Oleh HAINI DARANI

See author's posts


Tindakan pantas polis

SIBU: Tindakan pantas polis berjaya menahan seorang lelaki yang disyaki terlibat dengan kes pecah rumah dan melarikan sebuah kereta di sebuah stesen minyak di Jalan Tunku Abdul Rahman, Batu 8 di sini, Ahad lalu.

Menurut Timbalan Ketua Polis Daerah Sibu, Superintenden Collin Babat, dalam kejadian kira-kira jam 6.35 pagi itu, suspek, 34, dikesan menceroboh sebuah rumah teres dua tingkat di Jalan Jade Villa.

“Kelibat suspek disedari oleh abang kepada pemilik rumah terbabit sebelum bertindak menjerit memanggil adiknya hingga menyebabkan suspek terkejut dan melarikan diri.

“Kejadian tersebut telah dikongsikan dalam Group WhatsApp Perumahan Jade Villa dan sekitar jam 9.30 pagi, ada penduduk yang melaporkan melihat suspek bersembunyi di suatu kawasan semak berhampiran.

“Beberapa orang penduduk bertindak mengepung tempat persembunyian tersebut tetapi suspek berjaya melarikan diri ke arah sebuah stesen minyak yang terletak di seberang jalan,” katanya dalam satu kenyataan, semalam.

Katanya lagi, suspek yang merupakan seorang penganggur itu bertindak masuk ke dalam sebuah kereta milik seorang pesara tentera yang bermur 65 tahun.

“Suspek mengarahkan mangsa untuk beredar namun, mangsa tidak mengendahkan permintaan suspek sebaliknya meluru keluar dari kereta kerana berasa takut.

“Suspek kemudian melarikan kereta milik mangsa menuju ke arah Sibu Jaya/Bintulu,” ujarnya.

Jelas Collin, hasil maklumat dari orang ramai dan tindakan pantas anggota polis berjaya menahan suspek di kawasan Stapang.

“Pada mulanya suspek cuba melarikan diri dengan terjun ke dalam sungai berhampiran selepas menyedari kehadiran polis namun berjaya dicekup.

“Kereta milik mangsa juga turut di bawa ke balai manakala suspek akan direman serta diarah menjalani ujian air kencing bagi membantu siasatan lanjut.

Oleh Nurzilla Mohamad

See author's posts


Kejutan lagu ‘Kamek Mileh Nancy’

SEMATAN: Lagu ‘Kamek Mileh Nancy’ yang berkumandang di sekitar Medan Selera dan Pasar Townsquare di Sematan di sini berjaya menarik perhatian penduduk setempat di situ.

Calon Gabungan Parti Sarawak (GPS) Parlimen Santubong, Dato Sri Nancy Shukri berkata, lagu yang digubah itu adalah sebagai kejutan hadiah kepada pengundi di kawasan Santubong.

Menurutnya,  lirik lagu itu adalah hasil penulisan bekas Rektor Akademi Seni Budaya dan Warisan Kebangsaan (ASWARA), Prof Madya Dr Sahar Sa’di Hashim yang berkonsepkan kegembiraan dan keriangan nyanyian pelajar ASWARA.

“Lagu ini mula dimainkan buat pertama kalinya pada hari ini sebagai kejutan kepada pengundi di kawasan Parlimen Santubong,” katanya ketika ditemui di sini hari ini, seperti dilaporkan UKAS.

Gambar ihsan UKAS

See author's posts


Harga siling baharu bantu kekang kenaikan ketara inflasi makanan

LANGKAH KERAJAAN MEMBANTU… MIDF Research juga menyifatkan keputusan Lembaga PertubuhanPeladang untuk mengimport 4,500 tan ayam dari Thailand berupaya menstabilkan bekalan ayam di pasarandomestik selain mengehadkan tekanan kenaikan harganya pada masa ini.

KUALA LUMPUR: Langkah kerajaan menetapkan harga siling runcit baharu bagi ayam dan telur dapat membantu mengekang pelarasan lebih besar yang meningkatkan lagi inflasi makanan secara menyeluruh, kata MIDF Research.

Menurutnya, ini penting memandangkan inflasi makanan tersebut telah mencecah paras tinggi untuk beberapa tahun berdasarkan data Indeks Harga Pengguna (IHP) bagi Mei 2022.

“Sebagai contoh, harga siling baharu ayam pada RM9.40 sekilogram untuk Semenanjung Malaysia yang meningkat sebanyak 5.6 peratus daripada paras sebelumnya pada RM8.90 sekilogram.

“(Jumlah) itu lebih kecil daripada jangkaan kenaikan sekitar RM10 hingga RM12 sekilogram jika harga ayam diapungkan,” katanya dalam nota tinjauannya semalam.

MIDF Research juga menyifatkan keputusan Lembaga Pertubuhan Peladang untuk mengimport 4,500 tan ayam dari Thailand berupaya menstabilkan bekalan ayam di pasaran domestik selain mengehadkan tekanan kenaikan harganya pada masa ini.

“Bagi tempoh-tempoh seterusnya, kami menjangkakan kerajaan akan terus meninjau lebih banyak inisiatif untuk meredakan tekanan kenaikan harga makanan untuk jangka panjang,” katanya.

Mengulas prospek inflasi, MIDF Research mengunjurkan inflasi IHP itu sekitar 2.8 peratus pada 2022, meningkat daripada 2.5 peratus pada tahun lepas dengan mengambil kira inflasi makanan yang lebih pantas selain peningkatan berterusan dalam aktiviti perbelanjaan domestik bagi tahun ini.

Semalam, Jemaah Menteri telah memutuskan untuk tidak mengapungkan harga ayam sebaliknya meneruskan subsidi dan menetapkan harga siling runcit ayam standard pada RM9.40 sekilogram di Semenanjung Malaysia mulai semalam (1 Julai).

Serentak dengan keputusan itu, harga runcit telur ayam ditetapkan pada kadar 45 sen sebiji untuk gred A manakala gred B (43 sen sebiji) dan gred C (41 sen) di Semenanjung Malaysia. – Bernama

See author's posts


TYT: Amalkan budaya kehidupan berharmoni

KUCHING: Perbezaan budaya dan kepercayaan tidak mengasingkan rakyat antara satu kaum dengan kaum yang lain di Sarawak.

Yang Di-Pertua Negeri Sarawak, Tun Pehin Sri Abdul Taib Mahmud berkata, dalam kontek Sarawak, rakyatnya tetap hormat dan bersama-sama meraikan perayaan rakan-rakan daripada kaum lain.

“Budaya seperti inilah yang melahirkan kehidupan harmoni dalam kalangan masyarakat berbilang kaum di negeri ini.

“Kita bersyukur kerana tahun ini kita berpeluang menyambut perayaan ini dalam skala yang agak besar berbanding tiga tahun yang lepas.

“Ketika itu, kita menyambut perayaan ini secara sederhana kerana mematuhi prosedur operasi standard (SOP) dalam usaha memutuskan rantaian penularan wabak COVID-19 di  Sarawak. Kita meninggalkan 2022 dengan pelbagai kenangan.

“ Kita perlu cekal dan bersedia kerana saya yakin kerajaan Sarawak akan melonjakkan ekonomi negeri ini demi pembangunan yang berterusan,” katanya dalam Perutusan Khas Tahun Baharu Cina 2023.

Dalam pada itu, beliau percaya rakyat Sarawak semua telah menjadi satu keluarga yang sentiasa menjaga kepentingan, kebajikan dan keperluan keluarga yang lain.

“ InsyaAllah…di atas sokongan semua rakyat Sarawak, negeri kita akan kekal harmoni dan bergerak maju sebagaimana negeri-negeri lain di Malaysia.

“ Bersama-samalah kita memainkan peranan yang lebih besar ini untuk memakmurkan keharmonian kepelbagaian kaum di Sarawak,” katanya.

Sehubungan itu, beliau menyeru agar rakyat negeri ini sama-sama mengekalkan budaya seperti ini walaupun berlainan cara hidup, budaya dan kepercayaan.

“Ia tidak seharusnya menjadi batu penghalang untuk kita bersatu, hormat dan menghormati antara satu sama lain kerana ia akan membuat kita lebih menghargai serta memerlukan satu sama lain sekali gus melahirkan sifat bantu membantu dalam banyak perkara.

” Akhir kata, saya dan isteri serta keluarga ingin mengucapkan Selamat Tahun Baharu Cina 2023 kepada seluruh rakyat Sarawak,” katanya.

Oleh NUR AIN OTSMAN

See author's posts


Aku, Dia dan Sang Kerbau

Oleh Nadzirah Maripat

BURUNG gergasi itu seakan-akan melebarkan sayapnya untuk terbang tinggi pada pagi yang suram. Tiada kagum daripada pandanganku. Hanya gah pada jasad, namun tidak pada isinya. Fikiranku seperti tin kosong.

‘Apa yang menarik di Limbang?’ bisik hatiku.

Daerah ini seperti pusat penjara negara, dihimpit oleh tanah bukan hak milik. Hendak ke sana pun banyak rencahnya. Aku hanya mendiamkan diri dan menunjukkan muka sugul dan jelas itu tanda protes terhadapnya. Sebaliknya, aku pula tidak diendahkan. Kesal.

“Panggilan terakhir untuk penumpang-penumpang penerbangan Miri pesawat MH3476 ke Limbang. Penumpang-penumpang dipersilakan ke balai berlepas Pintu ‘A’ untuk penerbangan segera. Terima kasih,” suara itu bergema di lapangan terbang Miri.

Sudah dua tahun tidak mendengar suara lunak ini. Berbaur rasa hati apabila masih berpeluang mendengar kembali semasa hendak menaiki kapal terbang. Tetapi kali ini, suara itu seakan-akan masuk telinga kiri, keluar telinga kanan.

“Dang, sampai nanti kita bermalam di hotel. Abang tak nak ganggu saudara mara di kampung. Selepas check in kita ke rumah keluarga Pak Udak ya.” Kata suamiku lembut. Aku hanya mengangguk. Hatiku masih remuk merajuk tidak menentu.

Dang ialah panggilannya terhadapku yang sering digunakan penduduk tempatan di bahagian Limbang dan Brunei. Suamiku menutup telefon bimbit dan kemudian memejamkan mata menandakan yang dia ingin lelap seketika. Aku hanya menjeling ke arahnya. Kalau hendak dibandingkan dengan pelakon Korea memang jauh panggang dari api. Mana tidaknya, kalau sering bekerja di bawah terik matahari, pasti warna kulit pun berubah kegelapan. Sebagai juru elektrik, sudah pasti kerjanya bukan di dalam pejabat. Kulitnya kasar seperti orang gasar lagaknya.

Teringat masa kecil dahulu, aku dan adik beradik selalu bermain di bawah panas terik matahari. Sampai ke pengetahuan ayah, dia memberi amaran, sekiranya kami selalu bermain di bawah cahaya matahari, nanti kulit akan jadi seperti kulit kerbau. Aku tidak pernah menyentuh kulit kerbau dan tidak pula mengetahui teksturnya bagaimana. Imaginasiku semasa kecil menggambarkan kulit kerbau itu kulit yang tidak cantik dan berkedut. Sudahnya, kami turuti sahaja arahan ayah untuk pulang ke rumah kerana tidak mahu kulit menjadi kasar dan berkedut. Bila dikenang kembali, begitulah cara mereka memberi nasihat kepada anak-anak yang pada masa itu percaya sepenuhnya akan semua kata-kata daripada orang yang lebih tua. Oh ya, suamiku pula, cukuplah dikatakan seorang yang tinggi, gelap dan manis pada pandanganku. Sifat baik hatinya dan hormat kepada orang tua itu menambat hatiku untuk bersetuju membina ikatan halal.

Aku membetulkan tempat duduk dan memandang ke arah tingkap. Penerbangan yang mengambil masa selama tiga puluh lima minit ini ibarat perjalanan menuju ke bulan. Bagaimana pula aku di sana nanti selama tiga hari dua malam? Sungguh jengkel. Inilah pertama kali aku menjejakkan kali ke daerah utara Sarawak itu. Orang tua kata, jika pertama kali seseorang itu datang ke tempat yang baharu, mereka hendaklah mencalit sedikit tanah di dahi. Entahlah, aku hanya menyimpan rapi sahaja pesanan mereka.

Kuakui sedikit rasa tidak selesa dan mungkin jangkaanku agak negatif terhadap tempat percutian seperti ini. Bagiku percutian yang aku idamkan adalah melawat ke luar negara atau melawat pusat membeli belah yang ternama. Kalau hendak bermalam pula, di hotel-hotel mewah atau resort. Mungkin juga pergi berkelah di tepi pantai atau tempat-tempat yang estetik dan dipenuhi dengan manusia pelbagai warna kulit. Hanya itu yang bermain-main di mindaku.

Setibanya kami di Lapangan Terbang Limbang, kami mengambil teksi untuk ke hotel. Lapangan terbang ini tidaklah sebesar mana. Jadual penerbangan pun tidak banyak. Tidak ramai pengunjung yang tiba. Aku melirik ke arah sebuah papan iklan besar di hadapan pintu masuk lapangan terbang tersebut. Terkial-kial aku membacanya.

“Pesta Buba… Babulang?” Secara tidak sengaja aku melontarkan suara tanda tertanya-tanya. Suamiku menoleh sejenak dan kemudian dia tersenyum.

“Auk, Dang. Pesta Babulang. Pesta ini selalunya diadakan di Limbang. Ia sama seperti pesta lain di Sarawak yang mana setiap pesta akan dibuat di daerah tertentu sahaja. Sebagai contoh, Pesta Kaul di Mukah manakala Pesta Benak pula di Sri Aman. Sudah dua tahun ia tidak diadakan secara besar-besaran, tahun ini kita berpeluang ke pesta Babulang di Batu Danau. Di sana nanti kita boleh tengok pertandingan lumba kerbau.” Suamiku menjelaskan panjang lebar seperti pemandu pelancong.

Aku cuba mengekstrak info yang diterima. Sayang sekali, ceteknya ilmu pengetahuanku tentang bumi kelahiran sendiri. Patutlah dia beria-ia ingin mengajakku bercuti ke Limbang. Rupa-rupanya, di sini ada pesta keramaian.

Aku membaca penuh teliti papan iklan itu. Pelbagai aktiviti yang akan berlangsung sepanjang Pesta Babulang diadakan nanti. Kemudian, aku memandangnya semula. Kenapa dia tidak bercerita pun tentang pesta ini kepadaku selama ini? Yang peliknya, aku tidak pernah melihat iklan tentang pesta keramaian ini singgah di laman media sosial walaupun setiap hari aku aku membukanya.

Aku terkedu. Sungguh, tidak dinafikan aku dan dia adalah dua watak yang berbeza. Aku seorang yang cuai, dia pula jenis yang teliti. Aku tidak pandai memujuk malah suka merajuk. Dia pula arif bila memujuk dan sering mengalah. Salah faham memang ada. Sedangkan lidah lagi tergigit, apa pula suami isteri. Klise inilah yang sering kedengaran tentang kisah suami isteri. Ya, sekarang ini aku cuba menghayati sebuah percutian yang ingin seorang suami hadiahkan kepada isterinya.

Rancangan percutian ke Limbang ini memang rancangan suamiku. Pada awalnya, aku teragak-agak untuk bersetuju. Tetapi memandangkan sudah lama tidak pergi bercuti dengan menaiki kapal terbang, aku akur dengan keinginannya. Kebetulan pula sekolah bercuti selama dua minggu bersempena Hari Gawai Dayak di Sarawak. Dengan rasa berat hati, aku mengambil cuti tahunan. Lagipun, ini merupakan hadiah percutian buat kami berdua ini. Kedengarannya seperti pergi berbulan madu dan mungkin juga benar. Semuanya diuruskan olehnya bermula daripada menempah tiket kapal terbang sehingga tempahan hotel. Aku pula hanya menyediakan keperluan asas dan pakaian untuk dibawa dalam bagasi.

Tiket penerbangan tidaklah begitu mahal seperti yang dijangkakan. Pergi pun berdua dan tidak terlalu lama. Hotel yang kami tempah terletak di tengah-tengah bandar. Perjalanan dari lapangan terbang ke bandar tidak sampai sepuluh minit. Setibanya di sebuah laluan pusing keliling jalan menuju ke bandar, ternampak tugu seekor kerbau yang menjadi lambang kebanggaan bandar ini.

“Dahulu, waktu kecil abang selalu ikut bapa kejar kerbau. Kalau di sini, kerbau ini merupakan ternakan utama. Setiap rumah pasti ada seekor untuk dijadikan sebagai pembajak tanah di kebun dan digunakan untuk urusan kerja seharian seperti mengangkut barang atau karung padi,” ujar suamiku tersenyum sambil melirik ke arahku. Aku hanya mengangguk sebagai tanda mendengar ceritanya, namun masih tidak menunjukkan ekspresi minat terhadap ceritanya.

Sampainya di hotel kami mendaftar masuk. Usai mendaftar masuk di hotel, dia mengajakku ke rumah keluarga Pak Udak untuk makan tengah hari. Pak Udak merupakan bapa saudara suamiku. Hanya keluarga mereka yang tinggal di daerah ini. Kebanyakannya sudah berhijrah. Aku berkenalan dengan saudara-maranya yang sangat ramah. Pada ketika ini aku cuba sembunyikan rasa tidak selesa jauh dari pandangan mereka. Majoriti bahasa yang yang digunakan di daerah ini ialah bahasa Melayu Brunei dan bahasa Kedayan. Suamiku seperti sangat arif berbahasa Kedayan. Aku tidak pernah tahu tentang itu. Lenggok bahasa yang sopan santun itu menyejukkan telinga dan ingin mendengarnya lagi dan lagi. Sepanjang perkenalan aku dengannya, dia tidak pernah berbahasa Kedayan di dalam pertuturan seharian bersama ahli keluarganya. Hanya menggunakan bahasa Melayu Sarawak. Betapa uniknya seseorang itu boleh mengetahui bahasa dan dialek lebih daripada satu. Adakah ini dinamakan hadiah kejutan bagiku?

Setelah menziarahi saudara-mara, kami ke tanah perkuburan pula untuk menziarah kubur bapa mentuaku. Aku sedekahkan Al-Fatihah buat bapa mentuaku yang telah lama meninggal dunia. Usai semuanya, suamiku menyewa sebuah kereta daripada saudara maranya untuk aktiviti perjalanan kami sepanjang berada di sini. Perjalanan yang seterusnya pula ekspedisi meronda bandar menggunakan kereta sewa. Sempat juga melihat sempadan Limbang – Brunei dari jauh sahaja tapi belum berpeluang untuk menjejakkan kaki ke negara jiran itu. Beberapa kali juga ternampak sekumpulan kerbau di tepi jalan. Pemandangan yang hijau sepanjang jalan itu sungguh menenangkan jiwa.

Antara aktiviti wajib sewaktu pergi melancong seperti ini ialah memburu makanan yang enak dan jarang ditemui. Salah satu makanan yang sering disebut-sebut orang di sini ialah ikan tahai. Ikan tahai ini sebenarnya ikan tamban yang telah disalai selepas disiang. Rasanya sama seperti ikan salai yang lain tetapi lebih rangup dan rasa salai yang lebih asli. Ikan ini boleh digunakan sebagai bahan perisa dan sup dalam sebuah masakan tertentu. Sejenak aku terfikir kembali tentang persepsi percutian ini dari sudut yang lebih mendalam. Aku menggambarkan perasaanku kini tidak seperti yang aku jangkakan semasa aku berada di awan tadi. Suamiku pula bersungguh-sungguh menyediakan yang terbaik buat keselesaan diriku. Sedikit demi sedikit aku cuba menerima dengan hati seluas awan dan cuba menghargai segala yang dia rancangkan sepanjang percutian ini walaupun dia tahu aku kurang menyukainya.

Aku tergerak hati untuk mencari info makanan yang berkaitan di daerah ini. Selain ikan tahai, terdapat juga makanan terkenal berasaskan daging kerbau dijual seperti mi sup kerbau dan sate kerbau. Kami singgah di sebuah kedai makanan yang menyediakan makanan yang unik di daerah itu. Sedar akan keterujaan terhadap makanan, suamiku tidak teragak-agak untuk memesan pelbagai jenis makanan yang tidak pernah aku jumpa di tempat lain. Aku mencuba mi sup kerbau yang dipesan. Rasa daging kerbau agak liat sedikit berbanding daging lembu. Tidak dinafikan semua makanannya sungguh enak. Masakan orang di sini boleh diterima tekakku yang agak cerewet. Tidak terasa juga sudah sehari berada di bandar yang kuanggap sebagai bandar mati ini. Mungkin sedikit rajukku masih ada namun aku biarkan ia melayang di malam yang panjang.

Hari kedua adalah hari yang ditunggu-tunggu oleh suamiku. Dia teringin hendak melihat pertandingan lumba kerbau. Jadi, dia mengajakku ke pesta tersebut. Aku hanya bersetuju tetapi masih tertanya-tanya apa yang menarik tentang aktiviti di sana nanti.

“Mana tahu, berpeluang untuk bergambar bersama si kerbau,” katanya dengan riak yang jelas teruja.

Bagi sesetengah masyarakat tempatan, kerbau merupakan simbol status sosial. Yang aku tahu kerbau suka berkubang di dalam lumpur dan digunakan untuk membajak tanah. Ini kali pertama aku bergambar bersebelahan seekor kerbau yang bertanduk runcing itu. Aku sempat memegang kulit kerbau yang berlumpur. Agak kasar dan keras. Betullah kata ayahku dulu kulit kerbau tak cantik. Aku tersenyum sendiri terkenangkan ayah. Selesai merakam kenangan bersama sang kerbau, cepat-cepat aku menjauhkan diri takut nanti disondol pula dengan tanduk panjangnya.

Pesta Babulang dan lumba kerbau diraikan oleh kaum Bisaya di Limbang. Tidak sangka pertandingan lumba kerbau sungguh menarik. Dalam pertandingan ini, setiap peserta dikehendaki menunggang dan mengawal kerbau sehingga ke garisan penamat. Namun begitu, bukan senang kerbau-kerbau itu untuk dijinakkan. Sehinggakan ada beberapa ekor kerbau membawa haluan masing-masing sampai ke sudah tidak menjumpai garisan penamat. Tanpa sedar, aku tertawa sendiri melihat gelagat kerbau-kerbau itu di atas padang. Aku rasakan sesuatu yang memukau dan menggamit hatiku. Sorakan orang ramai di padang tersebut telah menenggelamkan rajuk yang bersarang di hatiku beberapa hari lalu.

Sepanjang perjalanan melawat ke gerai pesta, suamiku tidak henti-henti menceritakan kenangan mereka sekeluarga tinggal di daerah ini. Betapa gembiranya dia berkongsi cerita kepadaku. Aku pula, semakin tertarik dengan gayanya dan kadang-kadang mencelah dan bertanya untuk mendapatkan kepastian ceritanya. Di satu sisi yang lain, aku cuba membuka hati untuk membenarkan kegembiraan singgah sejenak untuk merasai percutian dan kembara yang indah ini. Setelah seharian di tapak pesta, malamnya kami kembali ke hotel dengan kelelahan namun bagiku pengalaman ini mungkin tidak dapat dilupakan dan mungkin akan terbawa-bawa ke dalam mimpi.

Tiba hari terakhir kami di daerah sang kerbau ini, menjelma suatu perasaan yang agak sayu buat diriku. Tidak banyak aktiviti yang kami berdua lakukan. Hanya ke pasar tamu untuk membeli buah tangan yang akan dibawa balik ke Miri nanti. Sempat pula kami berjalan di tebing sungai Limbang dengan menikmati pemandangan kampung di seberangnya. Di sinilah aku cuba mengenali suamiku dari sisi yang lain. Bagiku, ini adalah memori yang berharga buatku juga buat dirinya kerana aku cuba belajar mengenali dia lebih mendalam tempat lahirnya yang menyimpan pelbagai ragam jiwa raga zaman kanak-kanak. Namun yang paling mencuit hati, kisah dia dan kerbau sentiasa meniti di bibirnya. Aku pula tak pandai jemu untuk mendengar cerita zaman kanak-kanaknya.

Pada masa yang sama, persepsiku terhadap percutian yang sebegini tidak lagi serong. Setiap perjalanan pasti membawa erti yang pelbagai dan memberi pengajaran dalam isinya. Walaupun bandar Limbang ini tidaklah terkenal seperti bandar-bandar besar yang lain di Sarawak, namun masih banyak tempat menarik yang masih belum diterokai. Semakin banyak tempat dijejak, semakin kita tunduk. Semakin banyak pengalaman dilalui, semakin rasa rendah diri. Semakin banyak yang dipelajari, semakin rasa kurangnya ilmu. Perjalanan kali ini memberi penuh makna terhadap diriku, dia, dan sang kerbau di tanah Limbang. Jika hendak menilai kerbau, usah dilihat lumpur yang berlumur pada kulitnya, tetapi kenanglah keringat yang dicurah kepada tuannya. Begitu juga manusia, usahlah memandang luaran sahaja, tetapi lihatlah pandangan dengan mata hati yang terbuka.

See author's posts


Proto nasionalisme pencetus kemerdekaan

JULAI, Ogos dan September adalah bulan istimewa dalam sejarah Sarawak.  Ini kerana ia bermula dengan pembentukan kerajaan sendiri Sarawak pada Julai, manakala Ogos pula kita merayakan satu tarikh signifikan dalam kalendar sejarah Malaysia apabila Tanah Melayu merdeka yang membawa rentetan kepada pembentukan Malaysia.

Walaupun jadual awal 31 Ogos diwartakan sebagai hari pembentukan Malaysia pada 1963, ia terpaksa ditunda kepada 16 September 1963.

Secara umumnya bulan-bulan yang dinyatakan ini adalah bulan mengingati perjuangan bagi pemimpin dan rakyat Sarawak untuk membebaskan daripada kawalan dan penjajahan kuasa asing.

Sebelum berlakunya usaha ini, sudah ada pelbagai gerakan menentang penjajah sejak abad ke-19 lagi.  Hal ini menjadi satu iktibar dan panduan kita dalam kehidupan hari ini dan mendatang. Apa yang menariknya gerakan penentangan ini difilemkan sebagai satu tatapan generasi hari ini.

Semangat difilemkan

Baru-baru ini negara kita dilanda semacam semangat lama yang kembali menusuk masuk dalam masyarakat Malaysia termasuk Sarawak. Hal ini ditonjolkan dengan penayangan filem Mat Kilau arahan Syamsul Yusof.

Penayangannya bukan setakat di pawagam dalam Malaysia, malah juga di Brunei dan Singapura. Tayangan ini dalam tempoh 33 hari berjaya meraih tiket jualan kira-kira RM90 juta. Sepanjang tayangan filem ini juga ada yang memberi pelbagai ulasan dari sudut postif, sebaliknya ada juga yang tidak senang.

Saya teringat apabila filem the Patriot dikeluarkan pada 2000 yang mengisahkan perjuangan rakyat Amerika Syarikat untuk merdekakan negara mereka. Filem ini mendapat ulasan yang positif dan negatif.  Bagi orang Amerika Syarikat ia menyemarakkan semangat patriotisme mereka tetapi pihak penjajah pula sebagai pihak yang dilihat dari sudut berbeza.

Namun demikian saya tidak akan mengulas filem Mat Kilau kerana tumpuan wacana kali ini lebih kepada usaha melihat bagaimana semangat menentang penjajah ini berkembang di Sarawak. Sesuatu sifat biasa bagi bangsa atau kaum yang dijajah apabila ia ditekan dan dikawal, akan membawa kepada penentangan.

Perjuang setempat

Hal ini berlaku di setiap negara yang dijajah seperti Kebangkitan Tacky (1760) di Jamaica, Halbar Dongar (1774) di India, Perang Jawa (1825) di Indonesia, Kebangkitan Hmong (1896) di Laos, Kebangkitan Maji Maji (1905) di Tanzania dan Kebangkitan Banbata atau Zulu (1906) di Afrika Selatan serta Insiden Beipu (1907) di Taiwan. Kebangkitan ini bersifat tempatan dan mempunyai sebab-sebab tersendiri dalam perjuangannya.

Walaupun ada pelbagai sebab yang tidak menunjukkan gerakan ini sebagai menyeluruh di seluruh negara, ia telah menjadi pencetus kepada gerakan nasionalisme seterusnya oleh bangsa-bangsa yang dijajah.

Hal ini berlaku di negara kita seperti Dol Said di Naning, Mat Kilau di Pahang, Hassan Munas di Kelantan, Mat Salleh di Sabah dan Abdul Rahman Limbong di Terengganu.

Walaupun pejuang-pejuang ini hanya bersifat setempat, mereka wajar juga diiktiraf sebagai bibit-bibit awal kepada perjuangan menentang penjajah dan seterusnya menuntut kemerdekaan.

Hal ini ditegaskan oleh beberapa sarjana sejarah yang mengaitkan perjuangan awal mereka ini dengan pelbagai istilah. Ada sesetengah pihak menganggap ia sebagai gerakan protes terhadap penjajah. Ini kerana mereka menentang penjajahan yang mengawal mereka dengan peraturan-peraturan yang menganggu kehidupan mereka.

Malah penjajah menggunakan paksaan ke atas peraturan tertentu sehingga membawa kepada rasa kurang senang yang akhirnya berakhir dengan pertumpahan darah.

Bagi sejarawan Indonesia iaitu Sartono Kartodirjo pula bila membahaskan isu dalam konteks sejarah Indonesia mengaitkannya dengan proto nasionalisme.  Proto nasionalisme adalah awalan kepada gerakan kesedaran kebangsaan. Hal ini berlaku di Indonesia apabila ada pemimpin dan rakyat tempatan mengingkari Pax Neerlandica.

Sarjana barat sepert Bernard Dahm juga merujuk perjuangan awal di Indonesia ini sebagai benih-benih ke arah nasionalisme yang mekar dalam perjuangan mereka seterusnya di negara tersebut.

Seorang lagi sarjana iaitu Leo Suryadinata juga menggunakan istilah ini untuk merujuk kepada gerakan politik dalam kalangan orang Cina di Indonesia.

Kenyataan-kenyataan sarjana ini jelas menunjukkan satu perkembangan penting dalam kesedaran nasionalisme di tanah jajahan orang asing.  Ia akan bergerak dalam suasana awal yang bersifat protes, meniupkan kesedaran kebangsaan dan bergerak atas landasan melawan penjajah.

Benih-benih kesedaran

Seperti dinyatakan awal tadi konsep proto nasionalisme ini sudah wujud dalam kalangan pemimpin dan masyarakat yang tinggal di Bumi Kenyalang.

Nama yang pernah saya paparkan sebelum ini seperti Rentap, Sharif Masahor, Datu Patinggi Abdul Ghapur, Ngumbang, Bantin, Liu Sanbang dan juga Asun antara pencetus awal kepada kesedaran masyarakat tempatan. Perjuangan mereka adalah bersifat bersenjata dan menentang sebarang gangguan daripada pihak penjajah kepada kehidupan mereka.

Seterusnya gerakan bersifat sederhana mula muncul apabila berlaku penindasan ke atas gerakan bersenjata. Fajar Sarawak misalnya menjadi alat penting dalam kesedaran ke atas kaum Bumiputera akan nasib mereka di Bumi Kenyalang.

Hal ini membawa kemunculan golongan menengah yang terdiri daripada Rakawi Yusuf, Abdul Rahman, Mohd. Johari Anang dan Mohd Ma’amon.

Saranan dari kalangan golongan menengah ini membawa kepada kemunculan Persatuan Melayu Sarawak (PMS).  Sebelum itu ada saranan daripada Datu Patinggi Abang Abdillah untuk mewujudkan Persatuan Bumiputera yang akan menyatukan semua kaum Bumiputera di Sarawak tetapi gagal kerana masalah kewangan.

PMS pula mempunyai perancangan dalam kemajuan orang Melayu dan Islam.

Sementara itu orang Iban juga mempunyai kesedaran mengenai bangsanya apabila sedar keperluan memajukan ekonomi mereka terutama dalam industri penanaman getah.

Hal ini berlaku di Bahagian Kedua apabila J. H. Chambai, Manggai dan Langi Boudyne merupakan individu yang berperanan dalam mencari dana di Ulu Paku, Rimbas dan Sungai Krian bagi menubuhkan sebuah syarikat perdagangan.

Selepas tiga tahun berusaha, mereka berjaya mendapat dana sebanyak lebih $20,000 bagi mendirikan the Dayaks Co-operative Society pada awal 1941.

Ke arah pembebasan

Keadaan zaman Jepun pula tidak memungkinkan perkembangan kesedaran ini. Namun pihak Jepun menanam keyakinan kepada anak Sarawak bahawa mereka boleh memerintah negeri mereka sendiri.

Pelantikan beberapa anak Sarawak dalam pentadbiran kerajaan pentadbiran Jepun menjadi bukti jelas kepada hal ini.

Namun semangat ini dibendung oleh British yang menjajah Sarawak selepas perang.

Usaha anti penyerahan menuntut hak mereka tidak dihiraukan sehingga membawa kepada peristiwa berdarah. Namun demikian semangat anak Sarawak untuk merdeka mula terserlah apabila Sarawak diberi pemerintahan sendiri pada 22 Julai 1963 dan kemerdekaan dalam pembentukan Malaysia pada 16 September 1963.

Jelas disini menunjukkan bahawa perjuangan awal penduduk tempatan di Sarawak mencerminkan usaha kesedaran awal dalam kerangka proto nasionalisme. Ia berlaku bukan semata-mata mengangkat senjata tetapi juga dalam bentuk kesedaran sosial dan ekonomi masyarakat yang ketinggalan semasa era penjajahan.

Semangat ini mula memupukkan kesedaran bersama dan menyeluruh sehingga Sarawak dibebaskan oleh British.

Dr. Suffian Mansor adalah Ketua Progran Sejarah, Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


Eksklusif: Adaptasi corak kain batik atas kek  khas untuk sambutan Hari Guru

KUCHING: Kek batik sudah tidak asing lagi dalam kalangan masyarakat kita.Ia menjadi kegemaran dan pilihan orang ramai.

Sinonimnya, secara umum, kita ketahui kek batik adalah kek yang berasaskan roti yang disaluti dengan coklat (kek batik coklat) ataupun kek batik horlick.Lain pula dengan kek batik yang dihasilkan oleh Siti Salmiah Juraij, 35, atau dikenali dengan BakedbySall yang mengadaptasikan corak kain batik di atas permukaan kek batik.Katanya, beliau mahukan sesuatu kelainan pada kek batik yang dijual oleh dirinya.“Saya suka mencuba sesuatu yang baharu dan kreatif. Tidak menang tangan sekiranya mendapat tempahan kek batik sekali dengan corak di atasnya.“Memulakan perniagaan sejak 2020 pada ketika itu pandemik Covid-19 jadi banyaklah idea untuk menghasilkan pelbagai jenis kek, tart, swissroll dan banyak lagi.“Saya akui memang permintaan terhadap kek batik ini agak luar biasa. Bukan sahaja di Kuching malah di luar kawasan Kuching pun ada yang menempah,” katanya ketika ditemu bual Utusan Sarawak.Kek batik adalah sejenis pencuci mulut di Malaysia yang kaedah pembuatannya sangat mudah.Jelasnya lagi, bukan sahaja fokus pada kek batik malah turut menerima tempahan kek, tart dan swisroll pada Hari Guru, Hari Ibu, pelbagai perayaan dan acara rasmi.“Memandangkan Hari Ibu sudah pun berlalu, kini tempahan tertumpu kepada  sambutan Hari Guru pula.“Pada kebiasaannya, para ibu bapa akan menempah kek untuk sambutan Hari Guru. Kebiasaannya saya akan mengehadkan tempahan kek atas sebab corak permintaan pelanggan adalah berbeza.“Kek akan dijual pada harga RM45 ke atas mengikut corak permintaan pelanggan. Kek yang dihasilkan adalah berdasarkan tempahan bukannya stok sedia ada.

“Penghasilannya tidaklah begitu lama hanya mengambil masa 3 hingga 4 jam,” ujarnya. Beliau turut berharap agar perniagaan kecil-kecilan ini akan terus berkembang dan mendapat sambutan orang ramai.Oleh Azreen Keria

See author's posts


SMK Bandar Kuching No.1 sedia terima pelajar

KUCHING: SMK Bandar Kuching No.1 kini bersedia bagi menerima kehadiran pelajar Tingkatan Lima setelah kira-kira tiga minggu membuat persiapan.

Pengetuanya, Sandy Wong Lai Kee berkata, sejak pengumuman oleh Menteri Pendidikan, Mohd. Radzi Md. Jidin mengenai pembukaan semula sekolah untuk murid-murid Tingkatan Lima dan Tingkatan Enam, sekolah tersebut telah melakukan kerja sanitasi dan menyusun strategi bagi seluruh kawasan sekolah dengan sepenuh tenaga.

“Sekolah ini amat menghargai bimbingan daripada Jabatan Pendidikan Negeri Sarawak dan Pejabat Pendidikan Daerah Kuching yang telah mengadakan lawatan untuk memeriksa prosedur dan membantu pihak sekolah untuk memenuhi segala keperluan.

“Keselamatan, kebersihan dan penjarakan sosial murid di sekolah amat dititik beratkan dari waktu mereka tiba sehingga mereka pulang ke rumah,” tegasnya dalam satu kenyataan media semalam.

Beliau berkata, sejurus Garis Panduan Pengurusan Pembukaan Semula Sekolah yang diedarkan pada 4 Jun lalu, beliau bersama pasukan pentadbir telah berusaha tanpa mengenal erti penat lelah dalam memastikan semua aspek sekolah diperiksa dan murid terpelihara.

“Dalam usaha memastikan kebersihan sekolah yang optimum, Jabatan Bomba dan Penyelamat Sarawak telah dihubungi untuk menyahkuman seluruh sekolah.

“Prosedur Operasi Standard (SOP) untuk mengatasi wabak sangat penting dan semua murid mesti mematuhi peraturan pada setiap masa,” ujarnya.

Beliau berkata hal ini termasuk semasa berada di tandas dan semasa rehat selain membersihkan tangan dan pemeriksaan suhu badan semasa tiba di sekolah pada waktu pagi.

“Buat masa ini, pelajar tidak dibenarkan ke kantin tetapi makanan yang dibungkus akan dihantar ke kelas dan pelajar dibenarkan makan di dalam kelas masing-masing.

“Malah, ruangan tandas hanya dapat menampung sehingga tiga pelajar dalam satu-satu masa untuk menjaga penjarakan sosial,” jelas Sandy.

Beliau mengatakan dengan adanya prosedur yang sentiasa dipatuhi, ibu bapa tidak harus berasa bimbang menghantar anak mereka ke sekolah kerana keselamatan murid adalah keutamaan pihak sekolah.

“Ibu bapa juga memainkan peranan penting dalam mendidik anak-anak mereka mengamalkan penjarakan sosial secara berterusan,” ujar beliau.

Oleh Alexandra Lorna

See author's posts


Pusat kuarantin baharu dibuka di Miri

ZARINA ABDULLAH

MIRI: Institut Pendidikan Guru (IPG) Miri kini sedang
dalam fasa akhir persiapan untuk dijadikan sebagai sebuah lagi pusat kuarantin
baharu disini dan dijangka siap selewat-lewatnya Jumaat ini.

Perkara ini telah dimaklumkan Menteri Pengangkutan Datuk
Lee Kim Shin semasa mempengerusikan Mesyuarat Jawatankuasa Pengurusan Bencana
Bahagian Miri di Pejabat Residen Bahagian Miri semalam.

Menurutnya, IPG Miri itu bukan untuk pesakit Covid-19,
sebaliknya untuk mereka yang berisiko dan ditempatkan di sini sepanjang tempoh
14 hari untuk memantau sekiranya ada gejala timbul dan akan dihantar ke
Hospital Miri, namun sekiranya tiada gejala, maka individu tersebut akan
dibenarkan pulang.

Pusat kuarantin yang pertama dibuka bagi Bahagian Miri
ialah di Kampung Sukan Petronas.

Ahli Dewan Undangan Negeri (ADUN) Senadin itu dalam
perkembangan berlainan menyeru penduduk Miri khususnya untuk tidak melakukan
pembelian panik dan tidak berasa khuatir kerana bekalan makanan adalah terkawal
dan mencukupi.

“Saya telah dimaklumkan oleh Ketua Cawangan, Pejabat
Perdagangan Dalam Negeri dan Hal Ehwal Pengguna (KPDNHEP) Miri bahawa stok
bekalan barang kawalan adalah mencukupi bagi keseluruhan Bahagian Miri maksimum
sehingga tiga bulan.

“Manakala beberapa Pasar Tamu di Miri bawah seliaan
Majlis Bandaraya Miri akan kembali beroperasi untuk aktiviti jualan dengan masa
beroperasi dari jam 7 pagi hingga 2 petang sahaja.

“Antara pasar tamu yang telah dibuka semula ialah Tamu
Muhibbah, Tamu Khas, Tamu Kadayan, Tamu Dato Hj Ahmad Lai Luak, Tamu Morsjaya,
Tamu Taman Tunku dan Tamu Pujut Corner,” jelasnya.

Mengulas mengenai laporan sebuah akhbar berbahasa Cina
mengenai seorang penumpang dari Kota Kinabalu yang datang ke Miri tidak
memberitahu Jabatan Imigresen Malaysia (JIM) cawangan Miri mengenai keperluan
kuarantin selama 14 hari di Lapangan Terbang Miri.

Lee berkata beliau telah meminta JIM dan Polis DiRaja
Malaysia (PDRM) Miri untuk melakukan siasatan terperinci ke atas laporan berita
dari akhbar tersebut.

“Siasatan terperinci perlu dilakukan kerana mana-mana
individu yang datang dari luar Sarawak perlu melalui proses kuarantin sendiri
selama 14 hari.

“Sesiapa yang memasuki Miri perlu mengisi dua borang yang
dikeluarkan oleh Jabatan Imigresen Malaysia iaitu ‘Health Declaration Form’ dan
‘Stay Home Notice Form’,” tegasnya.

Selesai mesyuarat, Lee telah menyampaikan sumbangan
pelindung muka sebanyak 500 unit kepada Pengarah Hospital Miri, Dr Jack Wong.

Beliau yang mewakili Jawatankuasa Pengurusan Bencana
Bahagian Miri mengucapkan terima kasih kepada sukarelawan atas inisiatif
membantu menyiapkan pelindung muka bagi kegunaan pasukan perubatan Hospital
Miri.

Setakat ini 1,000 unit pelindung muka seumpama itu telah
dihasilkan dan telah diserahkan kepada pasukan barisan hadapan di Bahagian
Miri.

See author's posts


Sindiket edar dadah lebih setengah juta ringgit tumpas

KUALA LUMPUR: Polis menumpaskan satu sindiket pengedaran dadah yang aktif di sekitar Lembah Klang sejak tiga bulan lepas dengan penahanan seorang lelaki selain merampas dadah heroin bernilai RM550,000 dalam serbuan di Kampung Kubu Gajah Dalam, Sungai Buloh dekat sini, Selasa lepas.

Ketua Polis Kuala Lumpur Datuk Azmi Abu Kassim berkata, suspek berumur 34 tahun itu ditahan di dalam sebuah kereta pada 5.00 petang oleh sepasukan pegawai dan anggota Jabatan Siasatan Jenayah Narkotik (JSJN) Bukit Aman dan JSJN Ibu Pejabat Polis Kontinjen Kuala Lumpur.

“Hasil serbuan terhadap kenderaan jenis Honda CRV dinaiki suspek, polis menemukan tiga kotak mengandungi 90 bungkusan dadah heroin seberat 41 kilogram (kg). Suspek ditangkap sewaktu menunggu pelanggan mendapatkan dadah itu,” katanya dalam kenyataan hari ini.

Azmi berkata, hasil siasatan mendapati bekalan dadah heroin dirampas daripada suspek itu turut diproses di sekitar Lembah Klang.

“Suspek masih bujang dan tidak mempunyai pekerjaan tetap menjadikan kegiatan pengedaran dadah sebagai punca pendapatan utamanya. Hasil semakan tiada rekod lampau ditemukan,” katanya.

Azmi berkata, sindiket itu dikesan beroperasi dengan meletakkan bekalan dadah di dalam kereta tanpa dikunci untuk diambil oleh pembeli.

Arahan turut diberikan melalui telefon sebelum bayaran oleh pembeli dibuat secara bank in setelah bekalan (dadah) diterima, katanya.

Susulan penangkapan itu, suspek direman tujuh hari bermula semalam hingga 29 Nov ini di bawah Seksyen 117 Kanun Tatacara Jenayah untuk siasatan lanjut di bawah Seksyen 39B Akta Dadah Berbahaya (ADB) 1952 bagi membantu siasatan.

Azmi berkata, polis dalam masa sama sedang giat mengesan saki-baki ahli sindiket terbabit. – Bernama

See author's posts


Pertahanan Chelsea goyah

PERBELANJAAN besar Chelsea sekitar 220 juta Pound sepatutnya membantu pasukan Frank Lampard menutup jurang dengan Liverpool setelah mereka menamatkan musim Liga Perdana Inggeris lepas 33 mata di belakang di tempat keempat.

Di peringkat awal penyatuan Timo Werner, Kai Havertz, Thiago Silva, Ben Chilwell dan Edouard Mendy, pasukan Chelsea, Lampard bergelut untuk menang di Brighton sebelum dikalahkan oleh Liverpool dalam perlawanan kedua mereka musim ini.

Bangkit daripada ketinggalan tiga gol untuk seri 3-3 di West Bromwich Albion amat mengalakkan buat semangat berpasukan mereka tetapi dapat disaksikan tanda membimbangkan akan kelemahan pertahanan mereka.

Namun begitu jiran London mereka, Arsenal jelas bertambah baik, tetapi masih terlalu awal untuk pemenang Piala FA, Mikel Arteta untuk memintas penyandang juara Liverpool, sementara skuad Tottenham kelihatan kekurangan kualiti dan kedalaman.

Itu meninggalkan Leicester mendahului liga selepas tiga kemenangan berturut-turut, dan Everton, yang juga memiliki rekod 100 peratus.

Namun, walaupun peminat yang paling optimis di King Power Stadium dan Goodison Park pasti akan bergelut untuk melihat pasukan mereka berada di atas mesin Liverpool. – AFP

See author's posts


India haramkan puluhan aplikasi

NEW DELHI: India mengharamkan penggunaan aplikasi video TikTok dan puluhan lagi aplikasi mudah alih lain yang dibangunkan syarikat China atas faktor keselamatan dan privasi.

Kementerian Elektronik dan Teknologi Maklumat dalam satu kenyataan pada Isnin berkata, 59 aplikasi dilarang digunakan ekoran “kebimbangan mengenai aspek berkaitan keselamatan data dan privasi” rakyat India yang menggunakannya.

Antara aplikasi itu termasuk WeChat, Shareit, Cam Scanner, Kwai, UC Browser, Baidu map, Virus Cleaner danNewsdog.

Menurut kementerian itu lagi keputusan berkenaan diambil selepas menerima aduan mengenai penyalahgunaan beberapa aplikasi mudah alih di platform Android dan iOS. Langkah itu juga susulan ketegangan di sempadan India-China yang masih berterusan. – Bernama

See author's posts


KKD tidak kekang kebebasan media lapor berita – Fahmi

KUALA LUMPUR: Kementerian Komunikasi dan Digital (KKD) tidak akan mengekang kebebasan pengamal media di negara ini untuk melaporkan berita.

Menteri Komunikasi dan Digital Fahmi Fadzil berkata bagaimanapun kebebasan itu seharusnya dimanfaatkan berlandaskan kepada syarat lesen dan undang-undang negara ini.

Beliau berkata perkara itu penting untuk dipatuhi semua pengamal media bagi mengelakkan penyebaran fitnah dan juga maklumat tidak sahih.

“Peringatan kepada semua pengamal media juga orang awam, kita (KKD) tidak kekang atau halang hak media untuk membuat sebarang laporan, hak media untuk menulis.

“Tapi kekangannya pertama ialah dari segi syarat yang terkandung di dalam lesen dan kedua adalah undang-undang sedia ada di negara ini yang perlu dipatuhi,” katanya kepada pemberita selepas melancarkan drama bersiri 26 episod bertajuk Cyber999 bagi siaran RTM di Angkasapuri, hari ini.

Media baru-baru ini melaporkan Suruhanjaya Komunikasi dan Multimedia Malaysia (SKMM) membuka kertas siasatan terhadap stesen televisyen Awesome TV kerana kegagalan mematuhi peraturan lesen susulan satu laporan berita yang disifatkan sebagai tidak benar.

Sementara itu, mengulas mengenai situasi banjir yang melanda beberapa negeri ketika ini, Fahmi berkata beliau telah mengarahkan SKMM supaya memastikan capaian Internet yang baik di setiap pusat pemindahan sementara (PPS).

Beliau berkata pemantauan rapi juga dibuat bagi mengenal pasti mana-mana menara telekomunikasi yang terkesan akibat banjir untuk segera dibaik pulih.

“Kita perlu teliti dan segera kerana isu yang kita lihat ialah tempat yang mungkin sebelum ini tidak berlaku banjir tetapi kali ini dinaiki air,” katanya.

Setakat pagi ini dilaporkan seramai 27,467 mangsa banjir ditempatkan di PPS di lima negeri iaitu Johor, Pahang, Negeri Sembilan, Sabah dan Melaka. – Bernama

See author's posts


iSarawak Care percepat bantuan kebajikan

SIBU: Platform ‘iSarawak Care’ memudahkan orang ramai untuk memohon pelbagai pakej bantuan dari Kerajaan Negeri dan Persekutuan di bawah satu platform.Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Dato Sri Fatimah Abdullah berkata, kementeriannya telah bekerjasama dengan Lembaga Multimedia Sarawak (SMA) untuk mendigitalkan semua perkhidmatan utama kementerian dalam aplikasi dalam talian.“Apabila siap kelak, kementerian kita akan menjadi yang pertama mempunyai sebuah platform sehenti yang bukan hanya menyediakan pelbagai bentuk bantuan, tetapi juga menyediakan pelbagai perkhidmatan lain dari pelbagai agensi.“Sebagai contoh kes melibatkan jenayah domestik, rumah orang tua atau rumah kanak-kanak, mereka juga boleh melayari platform ini untuk mendapatkan bantuan atau maklumat lebih lanjut.“Ini adalah satu usaha yang besar. Apabila siap, kita akan menjadi satu-satunya kementerian yang bergabung dengan pelbagai agensi di bawah satu platform,” katanya, ketika ditemui pemberita selepas menyampaikan Taklimat Bantuan di Dewan MUC, semalam.Hadir sama Pengarah Jabatan Kebajikan Masyarakat Noriah Ahmad, Ketua Pemuda Parti Pesaka Bumiputera Bersatu (PBB) Cawangan Nangka Sayed Azmee Wan Junaidi dan yang lain.Beliau berkata, pakej bantuan dan perkhidmatan dari Kerajaan Persekutuan juga akan dimasukkan ke dalam platform ini bagi memudahkan orang ramai untuk memohon pelbagai pakej bantuan di bawah satu platform.Katanya, ini adalah usaha yang agak besar kerana bantuan dan perkhidmatan dari Kerajaan Persekutuan sudah mempunyai sistem mereka sendiri.“Jadi, untuk memudahkan urusan rakyat, kita perlu bergabung dengan mereka,” katanya.Sehubungan itu, Fatimah percaya bahawa iSarawak Care akan mempercepat proses dan penghantaran permohonan bantuan kebajikan terutama melibatkan kementeriannya.Katanya lagi, dengan inisiatif digital terkini, ia akan mengurangkan kerumitan rakyat untuk berurusan dengan kerajaan dan kecekapan penyampaian perkhidmatan kerajaan akan ditingkatkan.“Apa sahaja bentuk bantuan yang mereka mohon atau pernah mohon, mereka hanya perlu melayari platform (iSarawakCare) ini sahaja,” katanya.Selain itu, Fatimah yang juga Ahli Dewan Undangan Negeri (ADUN) Dalat berkata, sehingga kini pelbagai bantuan yang ditawarkan menerusi kementerian termasuk pemberian Endowment Fund (EFS), Insentif Ibu Bersalin, Geran Tahunan Khas, Bantuan Khas Pesakit Buah Pinggang dan Kenyalang Gold Card (KGC).Justeru, beliau memberi jaminan bahawa Kerajaan Negeri akan meneruskan semua bentuk bantuan, sama ada telah dilaksanakan sebelum atau selepas pandemik Covid-19.“Kebanyakan inisiatif ini telah bermula sebelum pandemik dan masih lagi tersedia sehingga ke hari ini atau mungkin akan diteruskan selepas pandemik.“Ini adalah komitmen Kerajaan Negeri untuk membantu rakyat,” katanya.

Oleh NURZILLA MOHAMAD

See author's posts


Arab Saudi enggan dedah cara pilih jemaah

ARAB SAUDI: Satu pasangan Jordan di Arab Saudi berasa gembira apabila terpilih untuk mengerjakan ibadat haji pada minggu depan.

Namun, permohonan yang ditolak mengerjakan ibadat itu pula telah membangkitkan satu kemarahan.

Buat pertama kali dalam sejarah moden, berjuta-juta jemaah haji di luar Arab Saudi dilarang daripada mengerjakan ibadat tersebut yang sebelum ini merupakan salah satu perhimpunan terbesar di dunia disebabkan peningkatan pandemik koronavirus (Covid-19).

Malah, sejumlah besar umat Islam bergegas mengemukakan permohonan sejurus ia dibuka di Makkah.

Beberapa pegawai Arab Saudi berkata, penduduk dari 160 buah negara telah bersaing dalam permohonan mengerjakan haji dengan ramai menyatakan ia sebagai satu pemilihan yang sukar.

Turut dipilih ialah Naseer iaitu seorang ekspatriat Nigeria yang berasa sangat gembira dan menganggapnya sebagai tiket emas untuk menunaikan haji.

Namun, laporan media tempatan menyatakan sekurang-kurangnya 10,000 umat Islam dibenarkan mengerjakan haji pada tahun ini.

Kementerian Haji Arab Saudi pula dibanjiri dengan sejumlah pertanyaan tentang permohonan mengerjakan ibadat tersebut di laman sosial Twitter.

Beberapa orang lagi tertanya-tanya jika terdapat slot untuk para diplomat, ahli perniagaan dan golongan elit diraja.

Pihak kementerian tidak memberikan reaksi kepada permintaan AFP untuk memberikan komen mengenai jemaah haji Arab Saudi dipilih daripada sejumlah pengamal perubatan dan anggota tentera yang pulih daripada Covid-19.

Bagi Arab Saudi pula, membenarkan ibadat haji tahun ini merupakan keputusan sukar yang diselangi dengan isu ekonomi dan politik.

Memilih bilangan kecil daripada sejumlah besar pemohon juga membangkitkan risiko kemarahan awam.

Walaupun berlaku pandemik Covid-19, kebanyakan jemaah haji menganggap adalah selamat mengerjakan ibadat itu pada tahun ini tanpa kesesakan umat Islam untuk pergi ke lokasi-lokasi keagamaan yang membahayakan kesihatan.

Malah, sebelum ini, jemaah haji terdedah pada sejumlah penyakit ketika mengerjakan ibadat tersebut.

“Sejumlah umat Islam mahu menunaikan ibadat haji pada tahun ini kerana ia lebih teratur berikutan jemaah haji yang berkurangan,” kata seorang lelaki yang mahu dikenali sebagai Karim.

Pihak berkuasa berkata, jemaah haji akan diperiksa sama ada dijangkiti Covid-19 sebelum mereka tiba di Makkah.

Mereka juga diwajibkan menjalani kuarantin sebelum dan selepas ibadat itu.

Jemaah haji juga dibekalkan dengan air zamzam Makkah yang dibotolkan dan batu-batu disteril untuk melontar jamrah. – AFP

See author's posts


188 sekolah akan diperiksa

KUCHING: Kementerian Pendididikan, Sains dan Penyelidikan Teknologi serta Jabatan Pendidikan Negeri Sarawak akan mengadakan lawatan ke-188 sekolah di seluruh negeri bagi memeriksa persediaan sekolah sebelum dibuka semula 24 Jun ini.

Menterinya, Dato Sri Michael Manyin Jawong berkata pegawai tersebut termasuk dari Pejabat Pendidikan Daerah akan membuat lawatan selama seminggu.

“Mereka akan melawat 188 sekolah yang akan menduduki peperiksaan Sijil Pelajaran Malaysia (SPM), Sijil Tinggi Pelajaran Malaysia (STPM), Sijil Vokasional Malaysia (SVM) dan Sijil Tinggi Agama Malaysia (STAM) bagi memastikan sekolah bersedia untuk dibuka bagi pelajar tingkatan lima dan tingkatan enam atas,” katanya.

Beliau berkata Kerajaan Sarawak menyambut baik dan menyokong 100 peratus usaha daripada Kementerian Pendidikan bagi menjayakan pembukaan semula sekolah pada 24 Jun ini.

“Namun, kita akui tetap ada banyak cabaran yang kita perlu atasi sebelum pembukaan sekolah ini. Pertama, adakah kelas mencukupi kerana hanya maksimum 20 pelajar dibenarkan dalam kelas, dan kedua bagi sekolah berasrama, kebanyakan sekolah menggunakan katil bertingkat dan garis panduan pula mengarahkan jarak sosial katil iaitu 1 meter,” ujarnya dalam sidang media di Bangunan Baitulmakmur, semalam.

Beliau menambah disebalik cabaran tersebut, pihaknya akan memastikan usaha pembukaan sekolah akan dilaksanakan dengan berjaya di negeri ini.

“Selain itu, kita juga mempunyai cabaran dari segi kepulangan guru-guru dari semenanjung Malaysia ke Sarawak.

“Kita mempunyai 1716 guru daripada 2664 guru dari semenanjung yang masih belum pulang ke Sarawak dan mereka dikehendaki melapor diri pada 9 Jun lalu , namun hal ini adalah mustahil.

“Kita telah memohon bantuan daripada pihak Sarawak Volunteer melalui Jawatankuasa Pengurusan Bencana Negeri (JPBN) untuk membantu mereka dalam urusan tempahan tiket penerbangan.

“Dan saya percaya mereka akan kembali ke Sarawak sebelum 24 Jun ini setelah pengumuman JPBN yang membenarkan kapasiti penuh bagi penerbangan ke Sarawak,” katanya.

Manyin menambah guru-guru ini apabila tiba ke Sarawak akan menjalani kuarantin diri sendiri di rumah bagi guru-guru yang mengajar di bandar manakala kuarantin di hotel bagi guru-guru luar bandar selama 14 hari.

“Oleh itu, kita berharap ibu bapa tidak gusar kerana guru yang akan mengajar adalah akan dipastikan bebas dari Covid-19 sebelum ke sekolah,” jelasnya.

Beliau turut berkata ada beberapa sekolah mungkin tidak akan memulakan persekolahan pada 24 Jun akibat kekurangan guru, namun bagi yang mencukupi mereka akan memulakannya pada tarikh tersebut.

“Kita akan membantu sepenuhnya sekolah-sekolah ini bermula Isnin ini dan jadual bagi agihan untuk melawat sekolah telah dibuat ,” katanya.

Oleh Alexandra Lorna

See author's posts


Tetap laksanakan janji

LAWAS: Pemimpin Sarawak tidak bersifat retorik semata-mata sebaliknya tetap melaksanakan segala yang dijanjikan kepada rakyat di negeri ini.Ketua Menteri Datuk Patinggi Dr Abang Johari Tun Abang Haji Openg menjelaskan bahawa menjelang empat tahun akan datang, seluruh kawasan pesisir dan pedalaman Sarawak akan dihubungi dengan jalinan jalan raya yang baik.

Beliau yang menghadiri Majlis Pemimpin Bersama Rakyat di Kampung Punang Lawas semalam yakin jalan raya daripada Sibu hingga ke Kapit, Miri ke Mulu menuju Limbang dan Lawas akan dapat dihubungi melalui jalan raya yang menuju ke Lebuh Raya Pan Borneo dan laluan pesisir yang terbentang daripada Sematan hingga ke Lawas.

Oleh demikian, Abang Johari telah memberikan kebenaran kepada Timbalannya Datuk Amar Awang Tengah Ali Hassan meneruskan projek pembinaan jalan pesisir di Lawas dan Limbang seterusnya menghubungkan jalan daripada Limbang ke Gunung Buda, Mulu dan terus ke Miri.

“Selagi Gabungan Parti Sarawak (GPS) mentadbir urus Sarawak, bumi ini akan terus maju hingga menjadi yang termaju di negara ini,” ujarnya.

Hadir sama Timbalan Ketua Menteri Datuk Amar Awang Tengah Ali Hassan merangkap Menteri Pembangunan Bandar & Sumber Asli II dan Menteri Perdagangan Antarabangsa & Industri, Terminal Perindustrian & Pembangunan Usahawan, Sarawak, Menteri Muda Perdagangan Antarabangsa & Industri, Terminal Perindustrian & Pembangunan Usahawan, Sarawak Datuk Haji Mohd Naroden Haji Majais, Menteri Muda Pemodenan Pertanian dan Tanah Adat Sarawak Datuk Dr Abdul Rahman Ismail, Timbalan Menteri Kementerian Pembangunan Luar Bandar Malaysia Dato Henry Sum Agong, Timbalan Menteri Pengangkutan Malaysia Haji Hasbi Habibollah, Residen Bahagian Limbang Ir Ahmad Denney Ahmad Fauzi dan kenamaan lainnya.

Ketua Menteri turut mengingatkan pentingnya perpaduan antara rakyat dan kerjasama mereka dalam memastikan keamanan Sarawak terpelihara.Ini kerana, menjelang musim ‘hujan’ (pilihan raya) ada banyak parti baharu yang tumbuh seperti cendawan.

“Kita harus ingat bahawa GPS sebagai sebuah parti yang mempunyai pendekatan bijak dalam menjaga hubungan dengan Kerajaan Persekutuan untuk membangunkan Sarawak.

“Pada masa sama, kita juga menjaga hak kita dan menuntut balik segala hak Sarawak yang terhakis,” tambahnya.

Abang johari berkata, rakyat Sarawak juga perlu faham bahawa GPS menyokong dan memberi kerjasama kepada kepimpinan Perdana Menteri Tan Sri Muhyiddin Yassin kerana menyedari negara berdepan dengan masalah Covid-19 dan ketidak tentuan kerana ketiadaan pemimpin menerajui negara selepas Tun Mahathir meletakkan jawatannya.

Namun demikian, ujarnya lagi hak Sarawak terus dituntut dan dipertahankan demi masa depan Sarawak.

Beliau menambah, pembangunan Sarawak dirancang dengan baik secara sistematik menerusi RECODA yang kemudiannya mengikut wilayah dibawah URDA, HDA dan NRDA.

“Segala yang dirancang adalah atas kehendak rakyat yang mahukan pembangunan. Selain itu, kebajikan rakyat terus diberi keutamaan seperti bidang pendidikan, kesihatan, pembangunan ekonomi dan kebajikan rakyat yang berdepan kesukaran,” katanya.

Pada majlis berkenaan Abang Johari turut menyampaikan bantuan enjin sangkut dan bantuan lain untuk membangunkan ekonomi penduduk luar bandar.

See author's posts


PEMBUKAAN SEMPADAN, PENELITIAN VTL

PELAKSANAAN Laluan Perjalanan Lengkap Vaksin, atau Vaccinated Travel Lane (VTL), merupakan inisiatif penting ketika ini dalam langkah Malaysia berusaha untuk membuka sempadan.

Ketika ini, Kementerian Kesihatan Malaysia (KKM) sedang bertungkuslumus mengkaji beberapa cadangan pelaksanaan yang berkesan, terutama sekali dalam memastikan pembendungan optimum terhadap pengawalan masalah jangkitan penyakit berjangkit.

Malaysia, seperti juga negara-negara lain serantau seperti Singapura, Brunei, Thailand dan Indonesia perlu mengakrabkan kerjasama memikirkan kaedah usaha-usaha terbaik dapat dicapai berkaitan VTL dari aspek laluan darat, udara, dan juga melalui perairan.

Ketika menghadiri majlis Citrawarna Keluarga Malaysia di Kuching semalam, Perdana Menteri, Datuk Seri Ismail Sabri Yaakob yakin usaha berupaya dilaksanakan menjelang Mei 2022. Adalah diyakini penyelesaiannya dapat dicapai sebelum Aidilfitri tahun ini.

Sukses dalam pelaksanaan VTL amat penting untuk membolehkan industri pelancongan kita berupaya digerakrancakkan sebagai usaha untuk menghidupkan semula sektor ekonomi negara.

Perdagangan melalui sempadan

Pelaburan Langsung Asing (FDI) dan Pelaburan Langsung Domestik (DDI) juga bergantung pada kejayaan pelaksanaan VTL untuk mengukuhkan ekonomi.

Pengendalian VTL bukan mudah untuk dilaksanakan, terutama sekali bagi VTL darat berbanding VTL udara dan pergerakan laluan melalui perairan, kerana untuk mengendalikan VTL darat memerlukan faktor perbarisan pada setiap poin ketibaan semasa melalukan kerja-kerja pengimbasan.

Hal sedemikian ini menuntut prasarana lengkap yang berkesan untuk memastikan barisan tidak menimbulkan masalah yang lazimnya dikaitkan dengan kelambatan kerana kekurangan bilangan lorong, atau masalah manusia seperti ketidakcukupan bilangan pegawai pos yang bertugas.

Pengendalian VTL antara sempadan Malaysia-Thailand, Malaysia-Singapura, Malaysia-Brunei, dan Malaysia Indonesia, sekurang-kurangnya menuntut perhatian dan iltizam yang cukup rumit, kerana melibatkan perdagangan sempadan yang berbilion ringgit nilainya.

VTL antara Thailand dan Malaysia, misalnya, bukan setakat melibatkan pelancongan, malahan perdagangan sempadan yang dianggarkan bernilai AS$10.5 bilion, yang berpadanan dengan RM44.1 bilion.

Hampir 200,000 rakyat Malaysia perlu bergerak melalui sempadan dengan Singapura dan Brunei. Atas sebab inilah baru-baru ini Perdana Menteri kita, Datuk Seri Ismail Sabri Yaakob melakukan lawatan menghadap Sultan Brunei, Sultan Hassanal Bolkiah di Bandar Seri Begawan baru-baru ini.

Pada kesemua sempadan yang hendak dibina itu memerlukan Pusat Kastam, Imigresen dan Kuarantin (CIQ) yang canggih dan kontemporari dengan mengambil kira aspek alam pendigitilan.

Sosiobudaya

Sempadan Singapura dan sempadan Brunei memiliki kesamaan ciri yang istimewa kerana pergerakan rakyat antara negara masing-masing begitu kerap dan akrab, malah melibatkan soal sosiobudaya kerana sebilangan besar rakyat memiliki pertalian keluarga dengan negara masing-masing.

Terutama sekali di sempadan Brunei-Sarawak, rakyat Limbang, Lawas dan Miri memiliki pertalian keluarga dari kalangan etnik Bisaya, Lun Bawang, Jatti Meirek, Dalik dan Bakong.

Begitu juga di sempadan-sempadan kecil seperti di Ba’Kelalan, Belaga, Bario dan beberapa kawasan pergunungan di pedalaman Sarawak. Atas sebab itulah usaha untuk mempertingkatkan kawalan sempadan juga merupakan isu besar yang sedang ditangani, lebih-lebih lagi pada ketika ibu kota Indonesia, Nusantara bakal berpindah ke Kalimantan Barat.

Pengiktirafan MySejahtera dan Mor Prom

Pada Sabtu lepas (26 Februari), beliau telah berbincang perkara berkenaan dengan Perdana Menteri Thailand, Prayuth Chan O-cha, semasa kunjungan pertama sebagai Perdana Menteri Malaysia.

Hasil pertemuan dengan Thailand itu berakhir dengan persetujuan kedua-dua negara untuk saling mengiktiraf pengintegrasian MySejahtara Malaysia dan Mor Prom Thailand ketika pengendalian VTL di lapangan terbang dan sempadan masing-masing.

Para pegawai Kementerian dan Agensi di negara masing-masing kini sedang mengikhtiarkan perincian kaedah pengiktirafan dan pengintegrasian apliksi pemudah rentas sempadan Malaysia dan Thailand.

Pelancongan Sarawak

Bagi Sarawak, kejayaan VTL ini amat signifikan sekali, kerana keupayaan daya tarikan Sarawak dalam sektor pelancongan sudah diyakini mendapat sambutan baik, baik dari kalangan pelancongan asing, mahupun pelancongan domestik.

Tarikan Taman Negara Mulu dan Taman Negara Niah, misalnya, merupakan produk pelancongan yang internasional kategorinya ekoran pengiktirafan sebagai tapak warisan UNESCO.

Keistimewaan Gunung Buda, yang terletak dalam kawasan perhutanan Limbang, memanfaatkan bukan Sarawak sahaja, malahan tempiasnya dapat dkongsikan oleh negara Brunei Darussalam dan wilayah Sabah.

Begitu juga sama halnya dengan Logan Bunut yang tertetak antara sempadan daerah Miri dan daerah Baram, sudah tentu bakal menyaksikan kerancakan pergerakan dalam kalangan para pelancong luar dan domestik yang khusus cintakan alam sekitar.

Mewujud situasi menang-menang

Promiskuiti Sarawak dengan jiran-jirannya Kalimantan, Brunei dan Sabah mewujudkan satu situasi yang dianggap menang-menang, kerana pembangunan pelancongan sebelah Sarawak membawa tempias langsung bagi ketiga-tiga jiran itu.

Kalimantan, Brunei dan Sabah masing-masingnya tidak kurang memiliki daya tarikan masing-masing seperti Taman Negara Kinabalu (Sabah), Lemanak-Entikong (Kalimantan) dan Taman Jerudong (Brunei).

Lagipun, keadaan mesra-jiran antara negara dan wilayah yang sama-sama menganggotai Kawasan Brunei, Indonesia, Malaysia, Filipina dan ASEAN (BIMP-EAGA ) Area ini sudah wujud lama, dan perkembangan kehadiran Nusantara di Kalimantan ini sudah tentunya menokok tambah lagi semangat keserantauan yang cukup bermakna.

See author's posts


KKM, Pfizer meterai perjanjian

PUTRAJAYA: Perjanjian untuk penghantaran fasa pertama vaksin Covid-19 Pfizer – BioNTech BNT1262b ke seluruh negara dimeterai semalam di antara Kerajaan Malaysia,melalui Kementerian Kesihatan (KKM),dan Pfizer (Malaysia) Sdn Bhd.

Perjanjian bagi mengeluarkan dan membekalkan (MSA) vaksin Covid-19 Pfizer di Malaysia itu dimeterai melalui telesidang dengan Malaysia diwakili Menteri Kesihatan Datuk Seri Dr.Adham Baba, manakala Pengurus Negara Pfizer (Malaysia dan Brunei) Luksanawan Thangpaibool bagi pihak Pfizer.

Perjanjian itu merupakan lanjutan kepada perjanjian “Binding Heads of Terms” (perjanjian awal untuk mengikat terma-terma) yang ditandatangani pada 24 November lalu.

Menurut kenyataan KKM yang dikeluarkan bersempena pemeteraian itu, perjanjian dengan Pfizer (Malaysia) melibatkan perolehan vaksin sebanyak 12,799,800 dos yang akan dibekalkan mulai penghujung Februari,meliputi 20 peratus populasi Malaysia dengan dua dos seorang.

Kerajaan juga, kata KKM bersetuju untuk membuat perolehan bekalan tambahan 12.2 juta dos yang menjadikan jumlah keseluruhan vaksin Pfizer-BioNTech BNT1262b sebanyak 25 juta dos,meliputi 39 peratus populasi Malaysia, yang akan diterima sepanjang tahun ini.

Dr. Adham pada majlis itu berkata, Kerajaan Malaysia menghargai sokongan yang diberi oleh Pfizer dan berharap bekalan vaksin akan tiba dinegara ini lebih awal daripada jangkaan. – Bernama

See author's posts


“Bantu sambil menderma”

AKUN GIMAN

MATU: Ahli Parlimen Igan, Ahmad Johnie Zawawi mengambil inisiatif murni
memulakan ‘Program Beli Hasil Tani’ daripada penduduk di kawasan kampung
terbabit untuk membantu sambil menderma.

“Tiga hari berada di kawasan, saya berkesempatan bertemu dengan beberapa
orang Ketua Masyarakat di Daro, Matu dan Kampung Igan. Saya juga bertemu dengan
Pegawai Daerah Matu dan Daro selaku Pengerusi Jawatankuasa Bencana Peringkat
Daerah.

“Setelah berbincang dan mendengar pandangan mereka semua, saya telah
mengambil beberapa tindakan  berikut
dengan niat semata-mata ingin membantu sambil menderma,” jelasnya ketika
dihubungi oleh pemberita semalam.

Menurutnya, beliau akan membeli semua berbagai-bagai jenis sayuran yang
ditanam sendiri oleh orang kampung.

“Tujuannya, adalah untuk membantu pekebun-pekebun kecil ini menjual segala
hasil tanaman mereka yang sukar untuk dipasarkan semasa Perintah Kawalan
Pergerakan (PKP) yang mencabar ketika ini,” ujarnya.

Sebagai permulaan katanya, ‘Program Beli Hasil Tani’ itu dimulakan dengan
Kampung Jemoreng, Kampung Badong dan Kampung Igan.

“Untuk menjual hasil tanaman mereka, sila berhubung dengan Penghulu Masaleh
Sahdan (Kampung Jemoreng), Penghulu Rahmah Ras (Kampung Igan) dan Ketua Kampung
Haslimin Hassan (Kampung Badong).

“Semua hasil tani yang dibeli akan diagihkan ke rumah-rumah orang kampung
mengikut budi bicara Ketua Masyarakat di Kampung berkenaan,” ujarnya.

Katanya lagi, selain itu beliau juga telah bertemu dengan beberapa
orang  pengusaha mi kuning, roti canai,
cakoi dan kek.

“Ini adalah bagi membekal jualan mereka untuk diagihkan ke rumah-rumah
orang kampung yang akan dikenalpasti oleh Pusat Khidmat P.207 Igan semasa PKP
ini.

“Sesungguhnya usaha murni ini kecil kerana kemampuan yang terbatas.
Walaupun kecil, niat saya adalah semata-mata ingin membantu pengusaha yang
terputus sumber rezeki mereka sepanjang tempoh PKP ini. Marilah kita sama-sama
berganding bahu membantu sambil menderma.

“Akhir sekali, jika ada yang tidak mendapat bukan bererti tercicir namanya,
akan tetapi kerana kemampuan saya yang terhad, mohon difahami. Semoga niat
ikhlas ini dipermudahkan Allah SWT
segala urusannya,” ujar beliau.

Beliau sekali lagi menasihatkan semua penduduk di kawasan terbabit supaya
sentiasa mematuhi PKP bagi memutuskan rangkaian Covid-19.

See author's posts


Ketupat, rendang sajian tradisi Aidilfitri

MAKAN-MAKAN… Tetamu bertandang meraikan Ramah Tamah Aidilfi tri ke Kampung Narum dengan pelbagaijuadah dihidangkan.

Sudah menjadi lumrah kebanyakan rakyat Malaysia yang beragama Islam mengadakan rumah terbuka sempena perayaan Hari Raya atau Ramah Tamah Aidilfitri.

Seperti biasa setiap kali menghadiri rumah terbuka pasti ada hidangan dan sajian tertentu yang sering dicari oleh tetamu yang datang bertandang.

Hari Raya / Ramah Tamah Aidilfitri bagaikan tidak lengkap tanpa hidangan kegemaran ramai.

Terdapat pelbagai makanan istimewa yang khusus untuk Hari Raya selain kuih- muih pelbagai bentuk dan rasa.

Hidangan tradisi ketupat bagaikan satu kewajipan di Hari Raya sehinggakan sarung ketupat yang kosong juga dianggap ikonik dan digunakan sebagai hiasan Aidilfitri.

Terdapat beberapa jenis ketupat seperti ketupat nasi, ketupat palas selain telupis pulut antara hidangan dimestikan untuk tetamu yang berkunjung.

Juadah terbaik untuk dimakan bersama ketupat atau telupis tentunya rendang ayam atau rendang daging.

Hidangan rendang dan daging lembu juga pilihan popular ketika menyambut Hari Raya atau meraikan Ramah Tamah Aidilfitri.

Sementara itu, makanan wajib semasa Hari Raya pastinya lemang, menu yang paling sesuai dinikmati bersama rendang.

Sate adalah hidangan yang amat versatil di mana sate mudah didapati di rumah terbuka sepanjang sambutan Hari Raya.

Kesemua juadah Hari Raya ini semestinya amat menyelerakan terutama selepas sebulan berpuasa.

Oleh JIKU JUGUONG

See author's posts


KODELT umum dividen 10 peratus

MUKAH: Seper t i dijangka, Koperasi Desa Lestari Tellian Tengah dan Ulu Mukah Berhad (KODELT) mengagihkan dividen sebanyak 10 peratus kepada ahlinya.

Merupakan dividen bagi tahun kewangan ( f i s c a l y e a r ) yang berakhir 30 September 2019, ia telah diumumkan pada Mesyuarat Agung ke-6 KODELT yang berlangsung di Dewan Suarah Mesra, di sini, pada Sabtu (26 September) lalu.

Menurut Bendaharinya, Frederick Lamhai Likit ia melibatkan pembayaran dividen keseluruhan berjumlah RM10,249.

Dia berkata, dividen itu sama dengan peratusan yang diagihkan pada tahun sebelum ini (2018), namun jumlah pembayaran pada tahun ini tinggi sedikit.

“Dari segi nilai jumlah dividen pada tahun ini ialah RM10,249 dibandingkan dengan RM8,003 pada tahun sebelumnya,” ujarnya.

Kini koperasi yang bertapak di kampung terbesar di Daerah Mukah ini, mempunyai 340 ahli, dengan majoriti terdiri daripada penduduk Kampung Tellian Tengah dan Tellian Daya.

KODELT yang pertama seumpanya di Bahagian Mukah dan menceburi dalam perkhidmatan pengangkutan mempunyai 11 buah lori yang berkapasiti 20 tan.

Oleh Henry B Siyu

See author's posts


Agong kurnia biasiswa kepada 11 pelajar

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam berkenan mengurniakan Biasiswa Yang di-Pertuan Agong (BYDPA) 2020/2021 kepada 11 penuntut institusi pengajian tinggi, di Istana Negara di sini.

Enam penerima biasiswa bagi pengajian Ijazah Doktor Falsafah (PhD) ialah Noor Amiera Alias pelajar Rehabilitasi Pediatrik (Kanak-kanak) di Universiti Kebangsaan Malaysia (UKM); Amalina Hanani Ismail (Kejuruteraan Awam dan Alam Sekitar, Imperial College of London); Muhammad Hafizul Hazmi Wahab (Sains Komputer, Universiti Putra Malaysia (UPM); Ong Yi Ni (Kimia, University of Oxford); Bryan Lim Wei Tern (Kecerdasan Buatan dan Robotik, Imperial College of London) dan K. Sivasanghari (Kejuruteraan Aeroangkasa, UPM).

Sementara itu, pelajar yang menerima biasiswa bagi pengajian Sarjana ialah Mohamad Khairul Hafizi Rahimi (Kejuruteraan Elektrik, UKM); Nur Khairina Khairu Najihan (Mekatronik, Universiti of Tokyo); Farah Syazana Aspar (Jurisprudens dan Etika Perubatan, University of Melbourne); Rohaisha Jamil (Undang-undang, King’s College London) dan Low Suey Yee (Parasitologi, UPM).

Setakat 2019, BYDPA telah menaja 161 pelajar iaitu 82 untuk pengajian di peringkat PhD dan 79 individu di peringkat Sarjana dengan tajaan meliputi empat bidang utama iaitu Sains dan Teknologi, Ekonomi, Undang-Undang dan Kewangan Islam.

Biasiswa BYDPA mula diperkenalkan pada 2006 dan sebanyak 14 sesi penawaran bagi pengajian di peringkat Sarjana dan PhD.

Sementara itu, Ketua Pengarah Perkhidmatan Awam (KPPA) Datuk Mohd Khairul Adib Abd Rahman ketika ditemui pemberita berkata, biasiswa berkenaan mengiktiraf kebolehan luar biasa pelajar-pelajar Malaysia antaranya dalam bidang akademik dan kokurikulum.

“Saya berharap supaya semua penerima biasiswa ini akan membawa nama yang baik dan pulang dengan kejayaan cemerlang kerana mereka membawa nama institusi Yang di-Pertuan Agong semasa pengajian mereka…saya berdoa mereka berjaya dalam pengajian dan kembali berkhidmat kepada negara dan raja,” katanya.

Penerima biasiswa bagi PhD, Bryan Lim, 24, berkata beliau berharap akan menyumbang semula kepada negara dalam bidang kecerdasan buatan (AI) sejurus tamat pengajian dan pulang ke tanah air kelak.

“Perasaan memang gembira kerana tanpa biasiswa ini saya memang tidak boleh melanjutkan pelajaran saya ke peringkat PhD…jadi memang rasa bangga dan akan lakukan yang terbaik” katanya yang juga bekas pemain tenis negara.

Bagi Mohamad Khairul Hafizi, 24, pula beliau berhasrat menjadi warga pendidik dalam bidang kejuruteraan selepas tamat pengajian di peringkat Sarjana nanti.

Beliau yang berasal daripada Kelantan turut berharap dapat menyumbang kembali kepada negara untuk mendidik generasi akan datang dalam meminati dan mempelajari bidang sains dan teknologi. – Bernama

See author's posts


Petronas iktiraf hak Sarawak

KUCHING: Sarawak mengalu-alukan tindakan Petronas menarik balik rayuan terhadap keputusan Mahkamah Tinggi.

Menteri Undang-Undang, Hubungan Persekutuan-Negeri dan Pembantu Pemantauan Projek, Datuk Sharifah Hasidah Sayeed Aman Ghazali mengakui tindakan syarikat minyak gergasi itu adalah petanda positif kepada langkah Sarawak selama ini.

“Ini menandakan bahawa Petronas mengiktiraf hak Sarawak dibawah Perlembagaan untuk mengenakan Cukai Jualan terhadap minyak mentah yang dikeluarkan.

“Dan ini juga memberi indikasi jelas hubungan baik, kerjasama dan kefahaman Petronas ke atas keperluan dan hak kita,” katanya.

Sharifah Hasidah berkata demikian ketika dihubungi pemberita untuk mengulas isu Petronas menarik balik rayuannya terhadap keputusan Mahkamah Tinggi Kuching bahawa Sarawak berhak mengutip cukai jualan bagi produk petroleum, semalam.

“Yang penting, Petronas mengiktiraf hak dan undang undang negeri Sarawak dan ini akan kita terus pertahankan,” tegasnya lagi.

Semalam juga Kerajaan Sarawak, pada masa sama juga menarik balik rayuan balas berhubung isu bidang kuasa Mahkamah Tinggi mengenai cukai jualan negeri (SST).

Panel tiga hakim Mahkamah Rayuan terdiri daripada Datuk Abdul Karim Abdul Jalil, Datuk Hadhariah Syed Ismail dan Datuk Mohd Sofian Abd Razak membatalkan rayuan dan rayuan balas serta memerintahkan setiap pihak menanggung kos masing-masing.

Petronas yang diwakili peguam Datuk Malik Imtiaz Sarwar dan Penasihat Undang-Undang Negeri Dato Sri J.C. Fong yang mewakili kerajaan negeri Sarawak dan Pengawal Cukai Jualan negeri Sarawak mengesahkan rayuan itu telah ditarik balik.

Prosiding mahkamah itu dijalankan menerusi persidangan video.

Oleh Diyana Samsuddin

See author's posts


IHPR bagi pengeluaran tempatan naik 11. 5 peratus

KUALA LUMPUR: Indeks Harga Pengeluar (IHPR) untuk pengeluaran tempatan naik 11.5 peratus tahun ke tahun pada Jun 2021, menjadikan lima bulan berturut-turut mencatatkan aliran menaik, menurut Jabatan Perangkaan Malaysia.

Ketua Perangkawan, Datuk Seri Dr Mohd Uzir Mahidin berkata, indeks perlombongan meningkat 64.4 peratus disebabkan harga gas asli yang lebih tinggi serta kenaikan yang berterusan bagi minyak mentah.

Beliau berkata indeks pertanian, perhutanan dan perikanan meningkat pada kadar yang lebih perlahan sebanyak 29.8 peratus berikutan harga yang lebih rendah bagi minyak sawit mentah dan ternakan.

“Di samping itu, indeks pembuatan yang dipengaruhi oleh kenaikan harga komoditi utama dan komoditi berkaitan pembinaan turut menunjukkan peningkatan signifikan sebanyak 6.7 peratus,” katanya dalam kenyataan semalam.

Dari segi indeks utiliti, katanya bekalan air naik 1.6 peratus serta bekalan elektrik dan gas turun 0.2 peratus.

Bagi perbandingan bulanan, Mohd Uzir berkata IHPR untuk pengeluaran tempatan merekodkan peningkatan marginal 0.2 peratus pada Jun 2021 berbanding 1.0 peratus pada bulan sebelumnya, disokong oleh indeks perlombongan (8.2 peratus) dan pembuatan (0.8 peratus).

Bagaimanapun, pertanian, perhutanan dan perikanan; bekalan elektrik dan gas serta bekalan air, masing-masing mencatatkan penurunan 10.5 peratus, 0.8 peratus dan 0.2 peratus.

Sementara itu katanya, IHPR untuk pengeluaran tempatan bagi suku kedua 2021 naik 11.3 peratus kepada 111.3 berbanding 100.0 pada suku yang sama tahun sebelumnya.

Mohd Uzir berkata, pertumbuhan ini disebabkan kenaikan indeks perlombongan (74.0 peratus), pertanian, perhutanan dan perikanan (46.0 peratus), pembuatan (5.0 peratus) dan bekalan air (1.4 peratus), manakala indeks bekalan elektrik dan gas mencatatkan penurunan 0.3 peratus.

Bagi perbandingan suku tahunan, katanya IHPR untuk pengeluaran tempatan turun 2.6 peratus berbanding 5.1 peratus pada suku pertama 2021.

Jabatan Perangkaan turut melaporkan IHPR untuk pengeluaran tempatan bagi semua peringkat pemprosesan mencatatkan kenaikan harga pada Jun 2021.

“Indeks bahan mentah untuk diproses selanjutnya meningkat 39.2 peratus pada Jun 2021 berbanding 53.6 peratus yang dicatatkan pada bulan sebelumnya,” katanya. Katanya indeks bahan perantaraan, bekalan dan komponen turut meningkat 9.0 peratus manakala indeks barang siap meningkat 0.3 peratus. – Bernama

See author's posts


Pemilik Liverpool lahir rasa bangga

PEMILIK utama Liverpool, John W Henry berkata menjadi sebahagian daripada kemenangan kelab dalam 14 bulan terakhir telah menjadi kemuncak kariernya walaupun telah banyak kali berjaya dengan Boston Red Sox.

Sejak Jun 2019, pasukan Jurgen Klopp telah memenangi Liga Juara-Juara UEFA, Piala Super UEFA, Piala Kelab Dunia FIFA dan, setelah menunggu selama 30 tahun, gelaran Liga Perdana Inggeris.

Henry’s Fenway Sports Group juga memiliki francais besbol Boston Red Sox, yang mengakhiri kemarau trofi 86 tahun mereka sendiri dengan kemenangan World Series pada tahun 2004, diikuti dengan  kemenangan seterusnya pada tahun 2007, 2013 dan 2018.

Tetapi bos dari Amerika Syarikat itu percaya apa yang telah dicapai oleh Liverpool melebihi pencapaian tersebut.

“Fakta bahawa kita adalah juara England, juara Eropah, Piala Kelab Dunia, Piala Super hanyalah pencapaian luar biasa oleh organisasi ini dan oleh pemain-pemain ini,” katanya kepada liverpoolfc.com.

“Untuk terlibat dengan itu, menjadi sebahagian daripada itu benar-benar menjadi batu asas dalam karier saya dan saya rasa kita semua yang pernah menjadi sebahagian daripada Fenway Sports Group.”

Henry mengucapkan terima kasih kepada pemain dan kakitangannya, sambil menekankan kesan Klopp dan pasukan disekelilingnya.

“Saya dapat terus bercakap mengenai Jurgen dan bagaimana jantungnya lebih besar daripada kerangka, bagaimana semangatnya mempengaruhi kita semua secara positif setiap hari,” katanya.

Ketika Klopp meraih lebih banyak kejayaan, pemain veteran tengah Liverpool, James Milner telah memperingatkan rakan sepasukannya bahawa akan menjadi “jenayah” bagi mereka untuk kehilangan fokus setelah kemenangan Liga Perdana mereka.

Para pemain kini berehat sebelum pramusim bermula tetapi Milner, yang juga memenangi dua gelaran dalam tempoh tiga tahun bersama Manchester City, berkata mereka harus aktif ketika mereka kembali.

“Saya fikir ia mendapat keseimbangan yang tepat. Kami harus menikmatinya kerana kami tahu betapa sukarnya memenangi piala,” kata pemain berusia 34 tahun itu di laman sesawang Liverpool.

“Kami sangat baik melakukannya tetapi juga bertuah kerana berjaya memenangi sejumlah trofi yang kami ada tahun ini.

“Trent (Alexander-Arnold) menganggapnya sangat mudah, dia hanya muncul dan memenangi piala setiap tahun tetapi saya dapat memberi jaminan kepada anda, dengan jumlah tahun yang saya lalui dalam karier saya, itu tidak semudah itu.”

Dia memperingatkan rakan sepasukannya agar tidak membiarkan standard mereka jatuh.

“Kami mempunyai beberapa minggu untuk menikmati semua ini dan menikmati menjadi juara dan kemudian, sebaik musim depan bermula, para peminat harus terus menikmatinya dan menikmati menjadi juara bagi kami,” katanya. – AFP

See author's posts


Moderna mulakan percubaan dos penggalak Omicron

WASHINGTON: Syarikat bioteknologi Amerika Syarikat (AS), Moderna mengumumkan  telah memulakan ujian klinikal dos penggalak vaksin yang direka khusus untuk memerangi varian Omicron bagi Covid-19 pada Rabu lalu.

Percubaan itu akan melibatkan sejumlah 600 individu dewasa yang mana separuh daripadanya telah menerima dua dos vaksin Covid-19 Moderna sekurang-kurangnya enam bulan lalu dan separuh daripadanya telah menerima dua dos ditambah dos penggalak yang dibenarkan sebelum ini.

Oleh itu, penggalak yang menyasarkan Omicron secara khusus akan dinilai sebagai dos ketiga dan keempat.

Syarikat itu juga melaporkan hasil tentang keberkesanan terhadap Omicron penggalak yang telah dibenarkan.

Ia berkata, bahawa enam bulan selepas suntikan penggalak, tahap antibodi peneutralan terhadap Omicron dikurangkan sebanyak enam kali daripada puncak yang diperhatikan 29 hari selepas suntikan, tetapi kekal dapat dikesan dalam semua peserta.

Data ini diperoleh dengan mengkaji darah 20 individu yang menerima penggalak 50 mikrogram, separuh daripada jumlah dua suntikan pertama.

“Kami diyakinkan oleh kegigihan antibodi terhadap Omicron pada enam bulan selepas penggalak yang kini dibenarkan,” kata Ketua Eksekutif Moderna, Stephane Bancel dalam kenyataan itu.

“Bagaimanapun, memandangkan ancaman jangka panjang yang ditunjukkan oleh ‘pelarian’ imun Omicron, kami memajukan calon penggalak vaksin varian khusus Omicron kami dan kami berbesar hati untuk memulakan bahagian kajian Fasa 2 kami ini,” tambah Bancel.

Kenyataan Moderna dibuat sehari selepas pesaing Pfizer dan BioNTech berkata, mereka telah mula mendaftar untuk ujian klinikal untuk vaksin khusus Omicron.

See author's posts


“Jauhkan diri anda”

BUNDESLIGA JERMAN

BUNDESLIGA kembali pada Sabtu dalam stadium kosong, tetapi peminat Jerman diberi amaran untuk menjauh diri dan pihak berkuasa telah memberi amaran bahawa perlawanan boleh dihentikan jika terlalu banyak penyokong berkumpul di luar stadium.

Bola sepak Jerman akan menjadi peneraju liga teratas Eropah dengan menyambung semula perlawanan dua bulan setelah dihentikan oleh penyebaran Covid-19, tetapi strateginya penuh dengan risiko.

Di negara yang gilakan bola sepak dengan rata-rata kehadiran penonton tertinggi di dunia, adakah penyokong yang dilarang ke stadium dapat menjauhkan diri?

Di Saxony, di mana pasukan tempat ketiga RB Leipzig akan menjadi tuan rumah kepada pasukan pertengahan liga Freiburg pada petang Sabtu, Menteri Dalam Negeri wilayah Roland Woeller telah mengeluarkan ancaman yang jelas.

“Peminat tidak boleh menggunakan perlawanan dalam stadium kosong  sebagai alasan untuk berkumpul di hadapan stadium atau tempat lain,” katanya.

“Ini dapat menyebabkan perlawanan dihentikan.”

Kebimbangannya ternyata benar.

Beberapa ratus peminat berkumpul di Moenchengladbach ketika pasukan tuan rumah menewaskan Cologne 2-1 pada 12 Mac – satu-satunya perlawanan liga Jerman sebelum ini yang dimainkan dalam stadium kosong, hanya beberapa hari sebelum ‘lockdown’.

Eintracht Frankfurt telah merayu para penyokong mereka sebelum mereka kembali beraksi menentang Gladbach pada hari Sabtu.

Di bawah peraturan liga Jerman yang diterapkan untuk menyambung musim ini, pasukan tuan rumah bertanggungjawab untuk memastikan peminat tidak berusaha mendekati stadium untuk menyokong pasukan mereka daripada jauh.

Setelah berminggu-minggu perancangan teliti dan ujian besar-besaran pemain dan kakitangan belakang tabir, akan menjadi mimpi buruk bagi Bundesliga sekiranya para peminat berusaha menggagalkan pemulihan yang rapuh ini.

Tumpuan dalam perlwanan pada Sabtu ini adalah pertembungan di tempat sendiri Borussia Dortmund menentang Schalke dalam derby Ruhr, pertandingan yang biasanya akan menarik 82,000 penonton ke Signal Iduna Park.

Sebaliknya, ini adalah kali pertama perlawanan ini dimainkan tanpa penonton sejak ia bermula pada tahun 1925.

Stadium besar di Jerman – misalnya Allianz Arena yang sangat besar di Bayern Munich mempunyai kapasiti 75,000 – akan tetap kosong untuk beberapa waktu yang akan datang.

Terdapat kekhuatiran di pentas bola sepak Jerman bahawa ‘Ultras’ – peminat tegar yang sering memimpin nyanyian dalam perlawanan – akan kehilangan pengaruh keras mereka di kelab mereka.

Beberapa kumpulan penyokong tegar ini menentang permainan dalam stadium kosong, kerana mereka merasakan inisiatif itu didorong oleh alasan kewangan.

Kelab-kelab tersebut ingin menamatkan musim liga sebelum 30 Jun untuk mengumpulkan sekitar 300 juta euro akibat kontrak TV. – AFP

See author's posts


Platform terbaik golongan muda

KENANGAN… Pengerusi Eksekutif Kumpulan Sri Minyak Dato William Tiu Sii Chuon dan Pengurus Besar KumpulanSri Minyak Berhad, Amelia Tiu bergambar bersama Bujang Zainuddin (tengah), Kaunselor Ling Hua Wee dan Sean Hii semasa lawatan ke gerai Kumpulan Sri Minyak semalam.

SIBU: Pameran Perdagangan (TRADEX) 2022 dan Pesta Makanan Jalanan adalah platform yang sangat ideal untuk golongan muda yang minat menceburi aktiviti perniagaan.

Timbalan Pengerusi Majlis Perbandaran Sibu Bujang Zainuddin berkata, golongan ini harus merebut peluang di TRADEX dan Pesta Makanan Jalanan, di samping menimba pengalaman yang begitu bermanfaat.

“Di samping itu juga golongan muda akan dapat mengalami sendiri pelbagai bentuk cabaran jika  mereka melibatkan diri dalam perniagaan di TRADEX dan Pesta Makanan Jalanan.

“Pada masa yang sama, mereka akan menjadi lebih matang daripada aspek pemikiran serta sikap  dalam menjalani urusan perniagaan pada masa akan datang,” tegasnya.

Bujang berkata demikian ketika ditemui pihak media selepas merasmikan Pameran Perdagangan (TRADEX) 2022 dan Pesta Makanan Jalanan di Dataran Tun Tuanku Bujang Fasa 2, di sini semalam.

“Semasa Perintah Kawalan Pergerakan (PKP) golongan muda yang begitu menggemari perniagaan menggunakan sepenuhnya peluang perniagaan dalam talian (online). Golongan inilah yang turut merebut peluang perniagaan yang terdapat di pameran ini

“TRADEX juga pada masa yang sama memainkan peranan penting dalam menggalak dan melahirkan golongan usahawan muda di Sibu dengan menyediakan peluang serta ruang untuk mereka berniaga serta mempamerkan produk mereka kepada pengunjung,” tambahnya.

Sementara itu, menurut Pengerusi Persatuan Usahawan StartUp Sarawak Sean Hii, sebanyak 232 gerai yang terdapat di TRADEX 2022 dengan menawarkan pelbagai aneka jenis produk, manakala 60 gerai di Pesta Makanan Jalanan (street foods).

Penyelaras untuk TRADEX 2022 dan Makanan Jalanan, Kaunselor Ling Hua Wee menyaran kepada semua peniaga serta para pengunjung untuk sama-sama menjaga kebersihan di sepanjang TRADEX 2022 dan Pesta Makanan Jalanan.

Pameran tersebut adalah anjuran bersama Majlis Perbandaran Sibu dan Persatuan Usahawan StartUp Sarawak diadakan bermula 8 hingga 23 Julai.

Oleh RAIHAN OMERA KAUSAR

See author's posts


Sarawak catat kematian Covid-19 kesembilan

KUCHING : Sarawak mencatatkan satu lagi kematian akibat jangkitan COVID-19
semalam dan menjadikan jumlah kematian di negeri ini sebanyak sembilan kes.

Timbalan Ketua Menteri yang juga Pengerusi Jawatankuasa Pengurusan Bencana
Negeri (JPBN) Sarawak Datuk Amar Douglas Uggah Embas berkata, terdapat 23 kes
baharu positif COVID-19 dicatatkan semalam yang menjadikan jumlah bilangan kes
di Sarawak sebanyak 211 kes sejak kes positif pertama dilaporkan pada 13 Mac
2020.

“Daripada 23 kes ini, 21 kes sedang dirawat di Hospital Umum Sarawak (HUS)
dan dua kes di Hospital Sibu.

“Sebanyak 91 kes baharu Orang Yang Disyaki (PUI) juga dilaporkan menjadikan
jumlah keseluruhan sebanyak 1,379 kes,” katanya kepada pemberita dalam sidang
media JPBN yang diadakan di Wisma Bapa Malaysia semalam.

Menurut Uggah, daripada jumlah tersebut, 1,082 kes adalah negatif dan 86
kes PUI masih menunggu keputusan makmal.

Katanya, bagi PUI baharu di Kuching semalam adalah sebanyak 63 kes yang
mana 33 kes adalah yang telah di saring di Kompleks Belia dan Sukan (KBS)
sementara 30 kes adalah daripada HUS.

Manakala, bagi PUI baharu di daerah lain pula adalah seramai 16 orang di
Samarahan, empat di Bintulu, tiga di Miri, dua di Betong dan masing-masing
seorang di Asajaya, Serian dan Mukah, katanya.

Hadir sama di sidang media semalam ialah Menteri Kerajaan Tempatan dan
Perumahan Dato Sri Dr. Sim Kui Hian, Menteri Muda Hal Ehwal Korporat dan UKAS
Abdullah Saidol dan Pengarah Kesihatan Sarawak Dr Chin Zin Hing.

Sementara itu, Kementerian Kesihatan Malaysia (KKM) dalam sidang media
berasingan semalam memberitahu, mangsa yang meninggal dunia dari Sarawak
merupakan pesakit ke 1273 di Malaysia.

Ketua Pengarah Kesihatan Dr Noor Hisham Abdullah berkata, mangsa merupakan
seorang lelaki warganegara Malaysia yang berumur 61 tahun dan mempunyai sejarah
kontak rapat dengan kes positif COVID-19 yang ke 2107.

Beliau telah dirawat di HUS pada 20 Mac 2020 dan
disahkan meninggal dunia pada 1 April 2020 jam 8.36 malam.

See author's posts


Korea Selatan rekod jangkitan Covid-19 paling buruk

KOREA Selatan melaporkan sejumlah 166,207 kes Covid-19 semalam. • Foto AFP

SEOUL: Korea Selatan berhadapan hari paling sukar sejak pandemik Covid-19 apabila sebanyak 112 kematian dicatatkan dalam tempoh 24 jam semalam, ketika negara itu berhadapan lonjakan jangkitan varian Omicron.

Pihak berkuasa kesihatan melaporkan bahawa terdapat 643 pesakit dimasukkan ke hospital dalam keadaan kritikal dan jumlah itu meningkat berbanding 408 pesakit seminggu sebelumnya.

Lonjakan kes di Korea Selatan, yang kini antara yang terburuk di dunia, meningkat sejak minggu lalu, mencatatkan 171,452 kes dalam sehari pada Rabu lalu.

Sejak itu, jumlah kes yang direkodkan terus meningkat yang mana sebanyak 166,207 kes dilaporkan semalam.

Korea Selatan, yang mempunyai kira-kira 50 juta penduduk kini dilaporkan mencatatkan kes jangkitan yang tinggi setiap hari berbanding Amerika Syarikat, satu perkembangan yang sukar untuk dibayangkan.

Kira-kira 86 peratus rakyat Korea Selatan sudah pun menerima vaksin lengkap sepenuhnya, namun menurut Our World in Data, negara itu merekodkan peningkatan sebanyak 201 peratus dalam jumlah purata kes harian sejak dua minggu lalu.

Menurut pegawai kanan kesihatan, Lee Ki-il, dalam satu taklimat Jumaat lalu, kerajaan merancang menambah katil di hospital pada Mac ini.

Beliau menambah bahawa kerajaan dan komuniti perubatan melakukan yang terbaik untuk ‘tidak memberikan kesulitan kepada orang ramai’.

Beliau berkata, Agensi Kawalan dan Pencegahan Penyakit Korea bersedia menerima dan merawat sehingga 2,000 pesakit yang mempunyai kes teruk akibat Covid-19.

Kerajaan kini memberi tumpuan mengesan dan merawat kumpulan berisiko tinggi – mereka yang berumur 60-an dan ke atas, serta orang yang mempunyai sejarah perubatan sedia ada – dan menumpukan rawatan kes yang paling kritikal.

Majoriti orang yang disahkan positif tetapi tidak kritikal kini menjalani kuarantin kendiri di kediaman masing-masing.

Langkah itu adalah sebahagian daripada pendekatan baharu kerajaan Korea Selatan untuk belajar menyesuaikan diri hidup dengan virus itu.

Mulai Mac, mereka yang tinggal bersama orang yang telah diuji positif tidak lagi perlu dikuarantin, tanpa mengira status vaksinasi mereka.

Sebelum ini, orang yang tidak divaksin dikehendaki menjalani kuarantin kendiri selama tujuh hari jika ada isi rumah mereka disahkan positif. – AFP

See author's posts


Lulus ujian pertama

Pengurus Aston Villa, Steven Gerrard mengakui dia lega apabila mencipta kemenangan pertama sebagai pengurus menerusi gol lewat permainan Ollie Watkins dan Tyrone Mings yang memberikan kemenangan 2-0 mengatasi Brighton.

Gerrard mengemudi Villa dalam perlawanan sulung selepas meninggalkan juara Scotland, Rangers ketika rehat saingan antarabangsa menggantikan Dean Smith.

Bekas bintang Liverpool itu menyaksikan Watkins dan Mings meledak pada minit akhir yang memberikan Villa kemenangan pertama dalam enam aksi Liga Perdana.

Smith dipecat selepas lima kekalahan berturut-turut dalam liga, namun Gerrard membuat impak segera apabila Villa mendaki empat mata daripada zon penyingkiran.

Gerrard ialah pengurus pertama Villa mengemudi pasukan untuk menang saingan sulung Liga Perdana sejak John Gregory pada 1998.

“Ia perasaan bercampur-campur. Ia gabungan keseronokan, lega dan bangga,” kata Gerrard.

“Saya tidak boleh lebih bangga daripada pemain. Ini minggu yang besar, perlawanan yang besar buat pasukan yang tewas lima kali berturut-turut sebelum ini,”  Katanya.

Sementara itu, Chelsea menang 3-0 di Leicester ketika sepakan padu N’Golo Kante membantu pendahulu Liga Perdana itu mencipta jurang empat mata di persada.

Antonio Rudiger membuka jaringan dan cubaan dari luar kotak penalti Kante memberikan Chelsea kawalan permainan sebelum Christian Pulisic masuk dari bangku simpanan dan menjaringkan gol pada babak kedua.

Skuad kendalian Thomas Tuchel kini tidak tewas dalam sembilan perlawanan terakhir semua kejohanan selepas merasai kekecewaan seri 1-1 berdepan Burnley sebelum rehat saingan antarabangsa.

Persembahan hebat Chelsea adalah jawapan sempurna kepada Pengurus Paris Saint-Germain, Mauricio Pochettino yang baru-baru ini mendakwa juara Ertopah itu sebagai pasukan “bercorak bertahan”.

Ia adalah persiapan sesuai bagi minggu besar yang menampilkan aksi Liga Juara-Juara bertemu Juventus pada awal pagi Rabu depan sebelum menanti kunjungan Manchester United ke Stamford Bridge pada 28 November.

“Ia keputusan di tempat lawan yang bagus, keputusan yang hebat. Kami mencipta banyak peluang,” kata Tuchel.

“Kami tahu perlu menjadi kuat sejak minit pertama hingga terakhir. Inilah yang kami lakukan.

“N’Golo menakjubkan. Dia menemui satu lagi ‘gear’ di padang, apabila dia bermain dengan minda yang tenang, dia boleh mencipta kelainan.”-AFP

See author's posts


Jemaah tunaikan solat patuhi SOP

LAWAS: Umat Islam di Lawas amat berterima kasih kepada Kerajaan Sarawak atas kebenaran untuk menunaikan solat Jumaat dan solat fardhu di masjid dan surau daerah ini.

Walaupun kebenaran yang diberikan perlu mwngikuti prosedur operasi standard (SOP) yang ketat, umat Islam terus bersyukur dapat beribadat di masjid dan surau.

Tinjauan semalam mendapati jemaah yang menunaikan solat fardhu zohor di Masjid Besar Darul Maamur akur dan mematuhi SOP yang ditetapkan kerajaan.

Mereka juga setuju agar untuk fasa PKPP ini, hanya warga negara Malaysia sahaja dibenarkan pergi ke masjid dan surau.

Ini mengelak kesesakan warga asing khususnya pekerja daripada Indonesia dan lainnya tanpa mengetahui sejarah perjalanan dan kontak mereka memudaratkan umat Islam tempatan.

See author's posts


Kerjasama semua dihargai

PRESIDEN Persatuan Bola Sepak Bahagian Miri (PBBM/2009), Mohd. Saif Jubaidi menzahir ucapan terim akasih kepada semua pihak atas sokongan dalam menjayakan program berkenaan.

“Terima kasih kepada semua pihak atas sokongan serta kerjasama diberikan dalam menjayakan program larian tersebut.

“Program itu dianjur oleh Laksa Runners Team, Under Groudground Group Runners dan PBBM/2009,” ujar beliau.

Sambil menambah apa yang menghadir keterujaan program berkenaan ialah ianya turut disertai sama Ahli Dewan Undangan Negeri (ADUN) N.73 Piasau, Dato’ Sebastian Ting.

See author's posts


Naik taraf Jambatan Bailey diteruskan

LUNDU: Projek menaik taraf lapan Jambatan Bailey sepanjang Jalan Lundu-Sampadi bernilai RM96 juta kini diteruskan setelah tertangguh disebabkan Perintah Kawalan Pergerakan (PKP) sejak 18 Mac lalu.

Menteri Pembangunan Usahawan dan Koperasi, Dato Sri Wan Junaidi Tuanku Jaafar berkata, projek menaiktaraf itu adalah bagi menggantikan Jambatan Bailey kepada jambatan konkrit berstruktur kekal.

“Projek yang dilaksanakan oleh kerajaan negeri ini adalah projek bagi membantu dan memberi kemudahan lebih selesa kepada rakyat terutamanya penduduk di kawasan Lundu-Sematan.

“Pembinaan lapan jambatan ini telah bermula November 2018 dan dijangka siap 25 November 2021, namun oleh kerana gangguan wabak Covid-19, mereka diberi lanjutan masa selama tiga bulan untuk menyiapkan jambatan ini oleh kerajaan,” katanya ditemui pemberita selepas lawatan ke Jambatan Bailey Sungai Rayu, di sini semalam.

Kata Wan Junaidi, walaupun diberi lanjutan masa, setakat ini kontraktor secara rasminya belum mengemukakan surat lanjutan masa pembinaan (EOT) kepada Jabatan Kerja Raya (JKR).

“Dengan keadaan sedemikian, kita jangkakan projek ini akan siap tepat seperti yang dijadualkan,” ujarnya sambil menambah setakat ini, secara puratanya projek telah siap 35 peratus.

Mengulas lanjut mengenai projek Jambatan Batang Rambungan, beliau berkata projek turut diteruskan oleh kerajaan negeri setelah peralihan kerajaan pusat pada 2018.

“Namun, kerajaan negeri di bawah pimpinan Ketua Menteri, Datuk Patinggi Abang Johari  mengambil alih projek ini kerana ia adalah sebahagian daripada laluan jalan pesisir.

“Maka kerajaan negeri memperuntukkan dana sendiri bagi menyiapkan jambatan ini dan kemungkinan ada sedikit kelewatan.

“Kita juga menjangkakan ada kelewatan kerana jurutera bagi projek itu adalah pakar dari negara China, tetapi projek tetap akan berjalan lancar selepas ini,” tegas beliau.

Beliau berkata, kini projek Jambatan Batang Rambungan baharu sahaja berjalan sekitar lima peratus iaitu masih dalam proses pengosongan tapak pembinaan serta kerja-kerja teknikal yang berkaitan.

“Setelah semua jambatan ini siap, Jalan Lundu-Sampadi tiada lagi jalan sempit dan feri, dan bakal merancakkan lagi pembangunan seperti yang dirancang kerajaan negeri untuk kawasan Telok Melano, Sematan dan Lundu,” kata beliau.

See author's posts